MAFI komited pastikan pengekalan kawasan penanaman padi demi agenda Sekuriti Makanan Negara

KUALA LUMPUR, 9 Mac- Kawasan jelapang padi di negeri Kedah akan terus diberi perhatian oleh Kerajaan Persekutuan khususnya bagi meningkatkan pendapatan petani yang berada dalam golongan B40. Timbalan Menteri Pertanian dan Industri Makanan (MAFI) Datuk Seri Ahmad Hamzah berkata, kementeriannya akan terus komited memastikan Kedah kekal sebagai negeri jelapang padi demi agenda Sekuriti Makanan Negara."MAFI berpandangan bahawa pengekalan kawasan penanaman padi adalah amat penting dalam memastikan jaminan bekalan makanan negara yang mencukupi terutama ketika keadaan terkesan oleh COVID-19 ini," katanya.Mengenai cadangan mempertimbangkan imbuhan atau pampasan kepada negeri-negeri yang menjadi pengeluar utama padi negara, Ahmad berkata pelbagai bentuk subsidi dan bantuan diberikan.Bagaimanapun beliau berkata kementeriannya dan pihak berkepentingan lain akan terus berbincang bagi mewujudkan situasi menang-menang demi agenda Sekuriti Makanan Negara."Dalam menyokong agenda Sekuriti Makanan Negara, pelbagai bentuk subsidi dan bantuan telah diberikan oleh Kerajaan Persekutuan dalam bentuk input dan output pertanian, pembinaan infrastruktur baru dan naiktaraf infrastruktur pengairan sedia ada," katanya.Beliau menjawab soalan Ahmad Tarmizi Sulaiman (PAS-Sik) mengenai cadangan mempertimbangkan imbuhan atau pampasan kepada negeri pengeluar utama padi memandangkan negeri terbabit mengalami kos lepas perolehan hasil negeri dalam bentuk percukaian.

(Timbalan Menteri Pertanian dan Industri Makanan I (MAFI) Datuk Seri Ahmad Hamzah)

Sementara itu, Ahmad berkata, negara masih perlu mengimport hampir 30 peratus beras setiap tahun bagi menampung keperluan penduduk di negara ini."Berdasarkan kepada perkara tersebut, MAFI menyedari bahawa kebergantungan kepada beras import akan menjejaskan sekuriti bekalan makanan negara sekiranya terdapat gangguan bekalan daripada faktor-faktor luar kawalan seperti sekatan perdagangan luar, pandemik wabak penyakit dan sebagainya. "Justeru, sekuriti makanan negara bagi beras perlu diperkukuhkan selaras dengan perancangan yang terkandung dalam dokumen dasar utama MAFI iaitu Dasar Agromakanan Negara 2021-2030 (DAN 2.0) dan Pelan Tindakan Dasar Sekuriti Makanan Negara," katanya.Katanya, bilangan dan hasil pendapatan pesawah menerusi program SMART Sawah Berskala Besar (SMART SBB) sehingga Disember tahun lalu juga telah dapat meningkatkan sebanyak 28 hingga 180 peratus, iaitu melebihi sasaran ditetapkan."Seramai 3,811 orang pesawah telah mendapat manfaat daripada program SMART SBB melibatkan kawasan penanaman padi seluas 9,777.7 hektar di beberapa tempat termasuk Kawasan Pembangunan Pertanian Bersepadu (IADA) Barat Laut Selangor dan IADA Seberang Perak" katanya pada sesi soal jawab persidangan Dewan Rakyat di sini hari ini.Katanya, Program SMART SBB melibatkan tiga entiti utama iaitu Special Purpose Vehicle (SPV) iaitu Pertubuhan Peladang Kawasan (PPK), golongan pesawah dan Syarikat Peneraju. "SMART SBB adalah inisiatif baharu kementerian bertujuan meningkatkan hasil padi domestik menerusi penglibatan pihak swasta yang telah sedia terlibat dalam industri, melalui pelaburan modal, kepakaran dan keupayaan teknologi.“Program SMART SBB menyasarkan peningkatan purata hasil padi nasional kepada 7.0 tan metrik sehektar dalam tempoh Rancangan Malaysia Ke-12 (RMK12) berbanding purata hasil semasa sekitar 3.5 hingga 4.3 tan metrik sehektar bagi membantu pencapaian Tahap Sara Diri (SSL) beras negara pada tahap 75 peratus menjelang tahun 2025 atau sebelum berakhirnya RMK12,” katanya.Beliau menjawab soalan Khalid Abdul Samad (PH-Shah Alam) yang mahu tahu apakah usaha baharu pihak kementerian bagi mengurangkan kebergantungan beras import untuk penggunaan negara.


Sempadan negara dibuka 1 April ini bakal rancakkan kembali ekonomi Malaysia

KUALA LUMPUR, 8 Mac- Selari dengan perancangan memasuki fasa peralihan ke endemik pada 1 April 2022, kerajaan telah memutuskan supaya sempadan negara turut dibuka semula pada tarikh sama.Perdana Menteri, Datuk Seri Ismail Sabri Yaakob berkata pengumuman itu juga bakal merancakkan semula ekonomi negara secara keseluruhan khususnya industri pelancongan yang terjejas teruk akibat pandemik. "Dengan pembukaan semula sempadan negara ini, rakyat Malaysia yang mempunyai dokumen perjalanan yang sah kini boleh keluar masuk negara seperti biasa serta dibenarkan untuk pergi ke mana-mana negara yang turut membuka pintu sempadannya kepada pengembara luar.""Dalam masa yang sama, rakyat negara luar dengan dokumen perjalanan yang sah juga boleh melakukan pergerakan keluar masuk ke Malaysia tanpa perlu lagi memohon MyTravelPass yang akan dimansuhkan. Sebaliknya, hanya perlu muat turun dan mengaktifkan aplikasi MySejahtera serta melengkapkan Pre-Departure Form melalui fungsi “Traveller” dalam MySejahtera," kata Ismail Sabri Datuk Seri Ismail Sabri dalam sidang media khas di Parlimen, hari ini.Bagi yang telah menerima vaksinasi lengkap, tiada keperluan untuk menjalani sebarang tempoh kuarantin dan hanya perlu melalui ujian pengesanan COVID-19 RT-PCR dua hari sebelum berlepas serta ujian RTK-Ag dalam tempoh 24 jam selepas ketibaan. Bagi status vaksinasi lain seperti tidak menerima vaksin atas sebab perubatan dan tidak menerima sebarang vaksinasi, Menteri Kesihatan akan memperincikan prosedurnya untuk makluman umum esok.Kementerian yang berkaitan juga akan mengeluarkan senarai SOP pembukaan sempadan negara ini secara lebih terperinci dalam waktu terdekat terutama berhubung prosedur di Pintu Masuk Antarabangsa (PMA) di darat dan laut.

(29 November 2021, Datuk Seri Ismail Sabri Yaakob bersama rakan sejawatnya dari Singapura, Lee Hsien Loong merasmikan pelaksanaan VTL melalui udara dan darat/BERNAMA)

Sementara itu, bagi negara yang masih menutup pintu sempadannya, rakyat masih boleh memanfaatkan kaedah Vaccinated Travel Lane (VTL) yang telah dipersetujui kerajaan Malaysia dengan negara-negara yang terbabit.

"Seperti ramai sedia maklum, buat masa ini VTL telah dimanfaatkan dengan Singapura sejak tahun lalu. Dalam masa terdekat pula, seperti saya umumkan baru-baru ini, VTL turut bakal dimanfaatkan untuk melaksanakan pergerakan keluar masuk antara Malaysia-Thailand, Malaysia-Brunei dan Malaysia-Indonesia.""Diharapkan rakyat yang ingin memanfaatkan pembukaan sempadan negara dapat melaksanakannya mengikut garis panduan yang ditetapkan demi keselamatan diri, orang sekeliling serta negara secara keseluruhannya," tambahnya.


Koperasi kariah masjid, perkasa ekonomi umat Islam

SEPANG, 8 Mac- Institusi masjid di negara ini disaran mengaplikasikan konsep koperasi bagi membentuk dana masjid yang cekap selain mampu melahirkan lebih ramai usahawan muslim.  Untuk itu Jabatan Kemajuan Islam Malaysia (JAKIM), Jabatan Agama Islam Negeri (JAIN) dam Majlis Agama Islam Negeri (MAIN) akan bekerjasama dengan Kementerian Pembangunan Usahawan dan Koperasi (MEDAC) untuk turun padang memberi pendedahan kepada institusi masjid di negara ini.

Menteri di Jabatan Perdana Menteri (Hal Ehwal Agama), Datuk Idris Ahmad turut bercadang JAKIM dan MEDAC mengadakan perjumpaan berkala dengan Anggota Lembaga Koperasi Kariah Masjid, Majlis Agama Islam Negeri dan AJK masjid bagi memperhalusi peranan masing-masing.  "Sebab itu kita nak kerjasama itu. Lepas ini saya arahkan perjumpaan antara pihak JAKIM, pihak Majlis Agama Islam negeri dan juga pihak ANGKASA untuk kita turun memberikan kesedaran bagaimana perlunya penubuhan koperasi di peringkat masjid kerana sikit sangat. Kita ada lebih kurang 6,000 masjid setakat ini, yang ada koperasi berdaftar hanya 462 sahaja," kata beliau selepas merasmikan persidangan Koperasi Kariah Masjid Peringkat Kebangsaan Tahun 2022, di sini.

Pada majlis tersebut Koperasi Masjid Ar Rashdiah, Selama, Perak dinobat sebagai Koperasi Kariah Masjid terbaik manakala tempat kedua dimenangi Koperasi Masjid Nurul Yaqin, Kelana Jaya, Selangor.

(Wakil daripada Koperasi Masjid Ar Rashdiah menerima hadiah bernilai RM20,000 yang disampaikan oleh Menteri di JPM (Hal Ehwal Agama), Datuk Idris Ahmad)

Persidangan selama dua hari itu dihadiri 500 peserta yang terdiri daripada Anggota Lembaga Koperasi Kariah Masjid seluruh negara.


Segerakan kelulusan pengambilan tanah projek Kerajaan Persekutuan - PM

KUALA LUMPUR, 8 Mac - Perdana Menteri, Datuk Seri Ismail Sabri Yaakob menggesa agar Kerajaan Negeri perlu memberikan keutamaan dan menyegerakan kelulusan permohonan pengambilan tanah untuk projek Kerajaan Persekutuan.Ismail Sabri berkata keputusan itu dibuat ketika Mesyuarat Menteri Besar dan Ketua Menteri (MBKM) Ke-138 secara bersemuka yang dihadiri oleh Menteri Besar dan Ketua Menteri serta Menteri-Menteri Kabinet di Putrajaya.Menurutnya, tanah projek yang melibatkan jajaran diluluskan secara perizaban manakala tapak pusat operasi, pejabat atau stesen diluluskan secara pemberimilikan."Oleh itu, keputusan hari ini agar Kerajaan Negeri membantu menyelesaikan isu halangan di atas tanah Kerajaan Negeri yang terlibat dengan projek-projek kerajaan berkepentingan awam."Perbincangan lanjut akan diadakan berhubung kadar premium yang dikenakan untuk pemberimilikan dan cukai tanah oleh kerajaan negeri selaras dengan ketetapan yang telah dibuat oleh Majlis Tanah Negara,"katanya menerusi kenyataan hari ini.

Pada mesyuarat tersebut, sebanyak lima kertas telah dibentangkan yang melibatkan kerjasama erat antara Kerajaan Persekutuan dan Kerajaan Negeri bagi memastikan agenda kesejahteraan Keluarga Malaysia dapat dilaksanakan.


KWP dan DBKL cari jalan penyelesaian terbaik berhubung isu banjir di ibu negara

WANGSA MAJU, 8 Mac- Kementerian Wilayah Persekutuan (KWP) akan berbincang dengan Dewan Bandaraya Kuala Lumpur (DBKL) bagi mencari penyelesaian terbaik jangka pendek, sederhana dan panjang berhubung isu banjir teruk di ibu negara.Timbalan Menteri Wilayah Persekutuan, Datuk Seri Jalaluddin Alias berkata pihaknya dan pengurusan terlibat akan berbincang agar sistem amaran awal banjir dapat dipertingkatkan terutama di kawasan yang dikenal pasti kerap banjir, agar kadar kerugian yang terpaksa ditanggung penduduk terjejas banjir dapat dikurangkan."Saya melihat tiga perkara yang harus menjadi perhatian, terutamanya saya melihat secara dekat yang pertama ialah langkah untuk kita selesaikan jangka pendek, kemudian sederhana dan panjang.""Saya akan berbincang dengan datuk bandar dan juga pengurusan tertinggi kementerian, bagaimana untuk kita lihat sistem amaran banjir ini dapat kita naik taraf daripada sekarang," kata beliau selepas melawat kawasan tanah runtuh melibatkan lima unit rumah di sekitar Seksyen 6, di sini.Turut hadir, beberapa agensi termasuk bomba dan pihak pemaju.

(Kejadian tanah runtuh membimbangkan penduduk setempat susulan keadaan cuaca hujan tidak menentu)

"Sebagai langkah awal, saya sudah minta supaya pihak DBKL bersama agensi lain seperti JBPM, APM dan sebagainya termasuk IKRAM dan juga pemaju bagi kawasan ini untuk buat kerja pembersihan awal supaya aliran air dikawasan belakang rumah ini dapat dilancarkan sepenuhnya. Itu sebagai langkah awal dan serta merta yang harus dijalankan bermula daripada hari ini," tambahnya.Sementara itu, tegas beliau berkenaan kerosakan pam air di kolam takungan Kampung Pasir perlu diperbaiki segera yang mungkin . "Ini sepatutnya peristiwa atau kelewatan yang tidak sepatutnya berlaku. Saya sudah pergi melawat di kolam takungan itu di Kampung Pasir dan saya sedang dapatkan maklumat dari pihak DBKL kerana laporan yang saya peroleh, kerosakan pintu atau pun 'water gate' ini sudah hampir setahun. Kerosakan pam air itu perlu segera dibaiki, saya nak dalam tempoh sebulan ia akan diselesaikan."


37 anak veteran ATM terima bantuan persekolahan bernilai RM500

KUALA LUMPUR, 8 Mac- Seramai 37 anak veteran ATM menerima bantuan persekolahan 'Back To School' sebanyak RM500 melalui Tabung Zakat Yayasan Veteran ATM dan Dana Kempen Tabung Pahlawan bagi tahun 2022.Menurut Timbalan Menteri Pertahanan, Datuk Sri Ikmal Hisham Abdul Aziz lebih 627 penerima akan dibayar terus melalui akaun bank masing-masing pada pertengahan bulan ini."Pada tahun ini, JHEV ATM melalui Yayasan Veteran ATM telah memperuntukkan sejumlah RM335,500 sebagai inisiatif kepada 671 anak-anak veteran ATM yang layak dalam program bantuan persekolahan 'Back to School' 2022," kata beliau dalam sidang media selepas majlis penyampaian tersebut di ibu negara.

Beliau menyifatkan bantuan ini sebagai penghargaan jasa veteran yang menjaga kedaulatan negara suatu masa dahulu.

Beliau juga berterima kasih kepada DESATERA Sdn Bhd, Koperasi Tentera, Affin Hwang Investment Bank Berhad yang menyalurkan dana bagi program Bantuan Persekolahan yang berlangsung di Hotel Royale Chulan, Kuala Lumpur hari ini.

Tujuan program ini adalah untuk meringankan beban sara hidup keluarga veteran ATM yang kurang berkemampuan selain meningkatkan semangat anak-anak veteran ATM untuk ke sekolah.


Berkempen ketika bersidang, ahli parlimen ditegur speaker

KUALA LUMPUR, 8 Mac - Tindakan Ahli Parlimen yang cuba 'berpolitik' dan berkempen untuk Pilihan Raya Umum (PRU) Dewan Negeri Johor ketika sedang bersidang di Dewan Rakyat ditegur Yang Dipertuan Dewan Rakyat, Tan Sri Azhar Azizan Harun.Speaker Dewan, Tan Sri Azhar Azizan Harun menegur selepas Akmal Nasrullah Mohd Nasir (PH-Johor Bahru) membangkitkan mengenai peruntukan PRU Dewan Negeri Johor sebanyak RM150 juta yang menganggap lebih baik peruntukan itu digunakan bagi membantu penternak ayam untuk menstabilkan harga ayam.“Saya ingin menyeru kepada Yang Berhormat semua kalau boleh kurangkan sikit politik di dalam Dewan, kita tumpukan isu rakyat, maksud saya janganlah berkempen (pilihan raya) di Dewan Rakyat,” kata Azhar di sini hari ini.Ahli Parlimen Johor Bahru ketika sesi soal jawab, membangkitkan soalan tambahan mengenai harga ayam kepada Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid.

“Isu ayam yang timbalan menteri sebut tadi, puncanya kerana kos, sekarang ini kerajaan bagi subsidi 60 sen untuk stabilkan harga ayam, setujukah timbalan menteri daripada kita belanja RM150 juta untuk PRN Johor lebih baik bantu stabilkan harga sebab rakyat tengah susah sekarang ini, bukan stabilkan politik.“Rakyat Johor hendak tahu, kenapa mereka perlu masuk (terlibat) dalam PRN sedangkan harga barang sedang naik,” menurutnya.Ketika bersidang semalam, terdapat beberapa Ahli Parlimen lain menyentuh berkaitan PRU Dewan Negeri Johor termasuk Datuk Seri Azalina Othman Said (BN-Pengerang) ketika sesi menutup perbahasan Titah Diraja.“Sebelum saya duduk, saya nak sebut di sini Pengerang Jaga Pengerang, Johor Jaga Johor, insya-Allah N38 dan N39 dimenangi oleh Barisan Nasional,” kata Azalina.Ini termasuk Timbalan Menteri Pertahanan Datuk Seri Ikmal Hisham Abdul Aziz yang sempat membuat pesanan semalam kepada pengundi Johor khususnya anggota Angkatan Tentera Malaysia (ATM) yang akan mengundi awal pagi tadi agar membuat keputusan terbaik memilih calon yang berintegriti.Bukan itu sahaja, ketika menjawab soalan pada sesi soal jawab, Ahli Parlimen Tanah Merah daripada Bersatu sempat menyelit empat rangkap pantun yang berbunyi:“Debaran PRN Johor semakin terasa,Esok anggota tentera keluar mengundi; Demi bangsa Johor yang sejahtera,Pilihlah calon yang berintegriti.”


Tiada pelanggaran buruh paksa seperti didakwa, penguatkuasaan dipertingkat

(Ahli Parlimen Tapah, Datuk Seri M. Saravanan dalam sidang Dewan Rakyat hari ini)

KUALA LUMPUR, 8 Mac- Tiada pelanggaran undang-undang berkaitan buruh paksa oleh syarikat Sime Darby Plantations Bhd. seperti didakwa sehingga menyebabkan Jabatan Kastam dan Perlindungan Sempadan (CBP) Amerika Syarikat mengeluarkan perintah larangan eksport minyak sawit Malaysia ke negara tersebut.Menurut Menteri Sumber Manusia, Datuk Seri M. Saravanan, hasil siasatan dan semakan Jabatan Tenaga Kerja Semenanjung Malaysia hanya mengesan kesalahan bawah Seksyen 13(2) Akta Pampasan Pekerja 1952 iaitu gagal melaporkan kemalangan pekerja asing di Pejabat Tenaga Kerja dalam tempoh 10 hari dari tarikh kemalangan.  Bagi mengatasi isu tersebut, Kementerian Sumber Manusia (KSM) telah mengambil beberapa inisiatif termasuk menjalankan aktiviti pemeriksaan ke atas syarikat yang dikenakan Perintah Tahan Pelepasan untuk menyiasat dakwaan buruh paksa dalam operasi pengeluaran syarikat."Menjalankan penguatkuasaan bersepadu bersama agensi penguatkuasa lain seperti Polis Diraja Malaysia dan Jabatan Imigresen Malaysia bagi mengenal pasti kesalahan-kesalahan eksploitasi lain yang boleh membawa kepada elemen pemerdagangan orang dan menjalankan program pendidikan perburuhan kepada syarikat-syarikat terkesan dengan Perintah Tahan Pelepasan. Ini bagi memberi pendedahan serta meningkatkan kefahaman dan kesedaran berkaitan buruh paksa," kata Saravanan ketika menjawab pertanyaan Ahli Parlimen Sungai Buloh, R. Sivarasa. Jelasnya, inisiatif-inisiatif yang telah dilaksanakan itu menunjukkan bahawa kerajaan memandang serius amalan buruh paksa yang didakwa berlaku dalam negara.  Selain itu usaha penguatkuasaan dan pendekatan sosial bersama pemegang-pemegang taruh juga akan terus dipergiatkan bagi memerangi amalan eksploitasi pekerja di negara ini.

Mengenai visi dan dasar baharu kerajaan dalam aspek latihan dan pembangunan, tegas Saravanan pelbagai inisiatif sedang giat dijalankan oleh KSM, antaranya Skim Latihan Dual Nasional dan program persijilan industri yang memperuntukkan RM200 juta, aktiviti peningkatan kemahiran dan kemahiran semula yang menyediakan sebanyak 651,812 tempat latihan serta pelbagai program di sediakan."Modal insan merupakan pelaburan terpenting bagi pembangunan sesebuah negara. Ia juga merupakan teras kepada inovasi dan ekonomi berpendapatan tinggi yang produktif, jelasnya ketika menjawab pertanyaan Ahli Parlimen Sungai Siput, Kesavan Subramaniam berkenaan visi dan dasar baharu Kerajaan Keluarga malaysia dalam latihan dan pembangunan."Saya yakin dan pasti bahawa inisiatif ini dapat membantu belia dan para pekerja menghadapi Revolusi Industri 4.0," Katanya.


Rumah Transit Belia: 1,400 unit dibina di KL & 1,300 unit di Rawang

(Datuk Seri Reezal Merican yang juga Ahli Parlimen Kepala Batas ketika menjawab pertanyaan dalam sesi soal jawab lisan pagi ini)

KUALA LUMPUR, 8 Mac- Bagi membantu golongan muda memiliki rumah sendiri, Kementerian Perumahan dan Kerajaan Tempatan (KPKT) sedang merancang untuk menyediakan Rumah Transit Belia (RTB) di beberapa lokasi di Lembah Klang.Menteri Perumahan dan Kerajaan Tempatan (KPKT), Datuk Seri Reezal Merican Naina Merican berkata, sebanyak dua projek RTB dicadangkan di Mukim Batu, Kuala Lumpur dan satu projek di Rawang, Selangor.  "Bagi projek RTB Mukim Batu, Kuala Lumpur akan dibangunkan sebanyak 1,400 unit dan bagi RTB Rawang, Selangor sebanyak 3,000 unit akan dibina," katanya semasa sesi soal jawab lisan sidang Dewan Rakyat pagi ini.  Berhubung kesukaran mendapatkan pembiayaan perumahan terutama untuk golongan berumur 25 hingga 35 tahun, KPKT bersama Kementerian Kewangan bercadang menganjurkan "Home Ownership Programme" (HOPE) yang memfokuskan empat elemen iaitu Inisiatif Pembiayaan Perumahan Malaysia (IPPM), Penyediaan Perumahan Program dan Promosi.  "Bawah elemen IPPM, program seperti Skim Rumah Pertamaku (SRP) di bawah Cagamas Berhad, Skim Jaminan Kredit Perumahan di bawah Syarikat Jaminan Kredit Perumahan Berhad (SJKP) dan RTO PR1MA sebaik sahaja dimuktamadkan, akan ditingkatkan dengan kerjasama institusi kewangan terpilih agar dapat menarik minat pembeli khususnya golongan B40 dan M40 untuk memudahkan pembiayaan bagi memiliki rumah," jelas Reezal menjawab pertanyaan ahli parlimen Sabak Bernam, Datuk Mohd Fasiah Mohd Fakeh.

(Datuk Mohd Fasiah ketika membangkitkan soalan mengenai isu perumahan pagi tadi)

Jelasnya, agenda besar KPKT mengenai perumahan akan menfokuskan kepada konsep 5K – iaitu Ketersediaan (availability), Kemampuan (affordability), Kemudahan Pembiayaan (accessibility), Kualiti (Quality) dan Kediaman berdaya huni (liveability). "Saya yakin, inilah juga yang menjadi hasrat dan keinginan generasi muda di Malaysia secara keseluruhannya," katanya.

Projek rintis RTB ketika ini hanya di PPR Pinggiran Bukit Jalil yang mengandungi 632 unit rumah.Berhubung projek perumahan mampu milik, Perbadanan PR1MA Malaysia (PR1MA), setakat Disember lalu sebanyak 50% pembeli kediaman PR1MA atau 17,543 orang pembeli di seluruh negara berusia antara 25 hingga 35 tahun.  Bagi tahun 2021 sahaja, sebanyak 34% pembeli kediaman PR1MA iaitu seramai 1,904 daripada 5,626 pembeli di seluruh negara adalah terdiri daripada golongan berusia antara 25 hingga 35 tahun.  "Ini menunjukkan harga jualan yang ditawarkan oleh PR1MA, dengan purata harga rumah iaitu RM250,000.00 adalah bersesuaian dengan golongan muda. PR1MA juga akan memperkenalkan inisiatif Youth Home Ownership yang menyasarkan peningkatan pemilikan rumah PR1MA dalam kalangan golongan muda dari 50.3% kepada 70% pada penghujung tahun 2022", katanya menjawab soalan berkaitan PR1MA. Reezal turut memaklumkan kerajaan akan meneruskan program perumahan sedia ada bagi golongan M40 melalui program Rumah Mampu Milik (RMM) dengan harga jualan RM300,000.00 dan ke bawah seperti Perumahan Penjawat Awam Malaysia (PPAM) program perumahan PR1MA dan kediaman Syarikat Perumahan Negara Berhad (SPNB) untuk manfaat golongan M40.   Setakat ini, terdapat 24,903 unit PPAM, 27,821 unit perumahan PR1MA dan 28,305 unit Kediaman SPNB telah siap dibina di seluruh negara.


Hampir 300 penduduk terjejas banjir dipindahkan ke lapan PPS - MB Selangor

SHAH ALAM, 7 Mac - Hampir 300 mangsa banjir daripada 56 buah keluarga telah dipindahkan ke lapan pusat pemindahan sementara (PPS) setakat 8.45 malam, berikutan hujan lebat di sekitar Selangor sejak petang tadi.

Menteri Besar Datuk Seri Amirudin Shari dalam ciapannya di Twitter memaklumkan lapan PPS berkenaan adalah Dewan Camelia Seksyen 10 Putra Height, SK Puchong Indah, Dewan Batu 3, Dewan Kampung Seri Aman, Dewan Puchong Jaya, Dewan MPS Kampung Melayu Sri Kundang, Dewan PJS 2C/6 dan Dewan PJS 1/35.

“Skuad Pantas Majlis Bandaraya Subang Jaya telah digerakkan ke Kampung Tengah, Kampung Baru Seri Kembangan, Taman Kinrara 1, Taman Kinrara 4 dan Puncak Jalil 8 di Seri Kembangan untuk membantu,” katanya.

Sementara itu, Pengarah Jabatan Bomba dan Penyelamat Selangor Norazam Khamis dalam satu kenyataan berkata paras air kini semakin menurun di beberapa kawasan yang terjejas banjir di negeri ini.

Beliau berkata antara kawasan yang terkesan termasuk Kampung Gombak, Kampung Melayu Kundang dan Kampung Melayu Sungai Serai di Batu Arang; Bandar Baru Sungai Buloh, Kampung Melayu, Sungai Buloh dan Kampung Gombak Kuang, Rawang yang menjejaskan lebih 50 buah rumah.

Selain itu katanya, banjir turut melanda di Daerah Klang melibatkan kawasan di Persiaran Hamzah Alang, Pekan Kapar, Jalan Teratai, Taman Meru Daya, Jalan Sesenduk Meru, Jalan Cempaka dan Jalan Paip.

Menurutnya hujan lebat menyebabkan air naik sehingga ke paras betis dan memasuki rumah penduduk di sekitar kawasan itu. - BERNAMA


PM umum dana RM500,000 untuk aktiviti persatuan belia di seluruh negara

KUALA LUMPUR, 8 Mac - Perdana Menteri, Datuk Seri Ismail Sabri Yaakob mengumumkan dana berjumlah RM 500,000 kepada Majlis Belia Malaysia (MBM).Dana tersebut diperuntukan bagi menggerakkan aktiviti dan program persatuan belia di seluruh negara. Beliau berpandangan MBM memainkan peranan besar dalam membantu kerajaan membangunkan belia Keluarga Malaysia di seluruh negara dan menjadi pengantara antara belia dengan kerajaan."Saya yakin MBM yang mewakili suara anak-anak muda, sememangnya dekat dan peka kepada kehendak belia untuk bergerak bersama kerajaan ke arah meningkatkan kualiti hidup dan kesejahteraan keluarga malaysia."Saya yakin MBM dan badan gabungannya mampu membantu kerajaan melaksanakan pelbagai inisiatif intervensi sosial menerusi program-program dan aktiviti pembangunan untuk kesejahteraan belia dan seluruh keluarga malaysia bagi tahun 2022", katanya.

(Datuk Seri Ismail Sabri dan Datuk Seri Ahmad Faizal Azumu bergambar bersama Presiden MBM, Mohd Izzat Afifi Abdul Hamid serta exco MBM )

Datuk Seri Ismail Sabri berkata keahlian pertubuhan belia yang kini kira-kira 1.2 juta, mewakili hanya 8 peratus daripada keseluruhan populasi belia negara, sewajarnya ditambah menerusi aktiviti-aktiviti yang diminati golongan tersebut.Selain, mempelbagaikan pendekatan bagi mempertingkatkan penglibatan mereka dalam organisasi belia, sekali gus menggalakkan pembudayaan aktiviti yang lebih sihat antaranya melalui penyertaan badan bukan kerajaan belia dalam menghulur bantuan kepada mangsa bencana banjir di Kedah, Lembah Klang, Johor dan yang terbaharu, di Pantai Timur.Beliau berucap dalam Majlis Perasmian Perhimpunan Agung Tahunan (MPAT) Majlis Belia Malaysia (MBM) Kali ke-71, di sini.Turut hadir pada Majlis tersebut, Menteri Belia dan Sukan, Datuk Seri Ahmad Faizal Azumu, bekas-bekas pemimpin belia, aktivis belia serta rakan-rakan strategik MBM. Perhimpunan Agung Tahunan (MPAT) MBM ini, merupakan pertama kali diadakan secara fizikal sejak 2018 yang sebelum ini diadakan secara maya dan hibrid susulan pandemik COVID-19.Persidangan ini berlangsung dari 5 hingga 6 Mac dengan penyertaan seramai 385 orang perwakilan terdiri daripada Exco, Dewan Tertinggi dan Badan-Badan Gabungan MBM.


KEMAMAN, 8 Mac - Tindakan tegas akan dikenakan terhadap pihak yang memalsukan sijil halal termasuk menjual gegelang sotong yang didakwa diperbuat daripada dubur atau usus babi.  Menteri di Jabatan Perdana Menteri, Hal Ehwal Agama, Senator Datuk Idris Ahmad berkata pihaknya kesal dengan isu tersebut dan tidak akan berkompromi dengan pihak yang terlibat.Datuk Idris berkata, status barangan tidak halal itu diserahkan kepada Kementerian Perdagangan Dalam Negeri Dan Hal Ehwal Pengguna (KPDNHEP) untuk siasatan lanjut.Manakala Jabatan Kemajuan Islam Malaysia, JAKIM akan menyiasat status logo halal yang digunakan pengilang terbabit.

(Datuk Idris Ahmad menyampaikan sumbangan kepada mangsa banjir)

"Ini satu perbuatan biadap kepada umat Islam dan juga hendak mempermainkan soal perniagaan, ini yang tidak boleh kompromi. Awak hendak berniaga barang-barang tidak halal, itu hak awak. Tetapi sampai barang tidak halal itu hendak menipu kepada orang Islam. "Perkara itu kita tidak boleh kompromi dan kalau boleh penalti pun, penalti yang agak berat kepada golongan ini", katanya kepada pemberita selepas menyempurnakan Majlis Penyampaian Tabung Musaadah Banjir Jakim (Jabatan Kemajuan Islam Malaysia), di Kampung Seberang Tayor Hulu, di sini. Menurut Datuk Idris, pihaknya berharap hukuman atau penalti berat dikenakan kepada pihak berkenaan sekiranya bersalah.


Calon boleh semak keputusan ke MRSM mulai Rabu ini

KUALA LUMPUR, 7 Mac - Calon-calon bagi kemasukan ke Maktab Rendah Sains MARA (MRSM) Tingkatan Satu dan Empat sesi 2022 boleh membuat semakan tawaran bermula Rabu ini, kata Menteri Pembangunan Luar Bandar, Datuk Seri Mahdzir Khalid.Menurut beliau, Majlis Amanah Rakyat Malaysia (MARA) mengekalkan dasar 60 peratus pengambilan pelajar daripada keluarga B40 selain keutamaan diberikan kepada kepada calon luar bandar dan miskin bandar."Calon yang berjaya ditawarkan ke MRSM akan menerima notifikasi menerusi Khidmat Pesanan Ringkas (SMS) atau emel yang telah didaftarkan semasa permohonan."Kemudian calon tersebut perlu membuat pengesahan penerimaan tawaran kemasukan ke MRSM dalam tempoh tujuh hari menerusi pautan dalam portal."Sekiranya calon tidak membuat pengesahan penerimaan dalam tempoh tersebut, tawaran berkenaan dianggap terbatal," katanya.

Tambah Mahdzir, sebarang pertukaran program dan penempatan MRSM adalah tidak dibenarkan."Sekiranya pemohon tidak menerima sebarang makluman tawaran sehingga 31 Mei ini, permohonan adalah dianggap tidak berjaya," tambah beliau.Tahun ini MARA menerima 74,500 permohonan ke tingkatan 1 dan 4 untuk kemasukan ke sekolah berasrama penuh itu.Kapasiti kemasukan pelajar ke tingkatan 1 seramai 7,949 orang manakala tingkatan 4 seramai 1,930 orang pelajar.Setakat ini MRSM menawarkan sebanyak enam (6) program iaitu MRSM International General Certificate of Secondary Education (IGCSE), MRSM International Baccalaureate-Middle Year Programme (IB-MYP), MRSM Ulul Albab, MRSM Program Bitara, MRSM Premier dan MRSM Teknikal di bawah Sistem Pendidikan MRSM (SPMRSM).Pemohon juga boleh membuat semakan menerusi portal rasmi MARA di https://www.mara.gov.my/ serta dapatkan makluman terkini berkenaan tawaran juga boleh didapati melalui media sosial MARA seperti Facebook, Twitter dan Instagram.


Dua maut, lori rempuh motosikal di bawah jejambat

SUNGAI PETANI, 8 Mac - Dua maut, manakala 7 lagi penunggang motosikal yang berteduh di bawah jejambat mengalami kecederaan selepas dirempuh sebuah lori.  Kejadian berlaku ketika hujan lebat kira-kira pukul 3.58 petang tadi di kilometer 92.8 Lebuhraya Utara Selatan berdekatan Bedong, Kedah. Kesemua mangsa kemalangan berusia 23 hingga 38 tahun.  Ketua Polis daerah Kuala Muda, ACP Adzli Abu Shah berkata mangsa yang meninggal dunia berusia 28 tahun dari Kg Seberang Chegar, Anak Bukit, Alor Setar, dan seorang lagi mangsa berusia 31 tahun dari Taman Seri Marina, Kuala Kedah.  Kedua-dua mangsa mengalami kecederaan parah di kepala.

(Kejadian berlaku ketika hujan lebat, di kilometer 92.8 Lebuhraya Utara Selatan berdekatan Bedong, Kedah / FOTO ORANG AWAM)

"Siasatan awal mendapati kesemua mangsa sedang berteduh dari hujan lebat di bawah jejambat. "Kedudukan kesemua motosikal yang terlibat di pakir secara dua lapis di lorong kecemasan dan kesemua penunggang berada di sisi motosikal masing-masing. "Tiba-tiba sebuah lori yang bergerak dilorong kiri datang dari arah belakang merempuh kesemua motosikal yang sedang berhenti bertuduh di lorong kecemasan tersebut", katanya dalam satu kenyataan di sini. Pemandu lori dan kelindan tidak mengalami sebarang kecederaan. Pemandu lori berusia 28 tahun dari Kg Kemasin, Perupok, Bachok, Kelantan ditahan reman dibawah Sekysen 41(1) Akta Pengangkutan Jalan 1987.  Mayat kedua-dua mangsa dihantar ke Unit Forensik, Hospital Sultanah Bahiyah, Alor Setar untuk ujian saringan COVID-19 dan dibedah siasat bagi mengenal pasti punca kematian.


19 IPT negara ASEAN dikenal pasti untuk martabat Bahasa Melayu di peringkat antarabangsa

PUTRAJAYA, 7 Mac - Kementerian Pengajian Tinggi (KPT) mengenal pasti 19 universiti di negara-negara ASEAN untuk berkolaborasi memartabatkan Bahasa Melayu di peringkat antarabangsa.Menteri Pengajian Tinggi, Datuk Seri Dr Noraini Ahmad berkata, kementeriannya mencadangkan agar menubuhkan Jawatankuasa Induk Pengembangan Bahasa Melayu Institusi Pendidikan Tingi (IPT) Negara-negara ASEAN selari dengan aspirasi kerajaan."Jawatankuasa ini antara lain berperanan untuk merancang pemetaan program kerjasama dalam pelbagai aktiviti seperti penyelidikan, pengembangan bahasa Melayu di IPT di negara-negara ASEAN dan program terjemahan serta adaptasi karya-karya ilmu," katanya melalui kenyataan hari ini.

Menurutnya, 19 universiti yang berpotensi untuk diadakan program-program kolaborasi dengan universiti tempatan ialah Brunei Darussalam, Indonesia, Singapura, Thailand dan Filipina."Dalam hal ini, KPT telah melantik Universiti Kebangsaan Malaysia (UKM) melalui Institut Alam dan Tamadun Melayu (ATMA) sebagai sekretariat bagi memulakan kerjasama strategik untuk mengembangkan aspek-aspek penting tamadun alam Melayu ke peringkat antarabangsa," tambahnya.Noraini berkata melalui program ini sekali gus dapat melonjakkan taraf dan peranan Bahasa Melayu yang bukan sahaja lingua franca bahkan sebagai bahasa ilmu dan bahasa bernilai ekonomi di rantau ini, dengan kira-kira 300 juta orang penutur Bahasa Melayu di negara-negara induk Bahasa Melayu dan di negara-negara ASEAN lain yang mempunyai komuniti berbahasa Melayu.


MyCV pandang serius isu abai SOP pada program "RIUH EK!", serah siasatan kepada polis

PUTRAJAYA, 7 Mac- Susulan video tular sekumpulan pengunjung tidak mematuhi SOP pada program "RIUH EK!" yang berlangsung di Ayer Hitam, Batu Pahat, Johor, syarikat di bawah Kementerian Komunikasi dan Multimedia Malaysia (KKMM), syarikat MyCreative Ventures Sdn. Bhd (MyCV) memandang serius perkara berkenaan.Menurut kenyataan, arahan jelas telah diberi kepada syarikat pengurus acara agar Prosedur Operasi Standard (SOP) ini dipatuhi sepenuhnya demi memastikan keselamatan dan kesihatan para pengunjung. "Insiden tersebut berlaku secara spontan oleh pengunjung dan bukanlah sebahagian daripada atur cara pihak penganjur.""Bagaimanapun, pihak penganjur bersama pasukan RELA telah mengambil tindakan segera dengan meleraikan mereka yang terlibat dan meminta mereka beredar dengan serta-merta agar SOP dipatuhi," tegas kenyataan itu.Keterangan pihak penganjur telah diambil bagi membantu siasatan.MyCV mengambil berat isu keselamatan dan sentiasa menekankan kepentingan mematuhi SOP dalam semua acara.

(Kenyataan Media dikeluarkan MyCV Sdn. Bhd susulan insiden abai SOP di program "RIUH EK!"/FBKKMM)

"SOP yang khusus juga disediakan bagi setiap acara yang melibatkan orang ramai bagi mengelakkan risiko jangkitan COVID-19 terhadap pengunjung dan pempamer," tambah kenyataan itu.

Susulan itu, MyCV memohon maaf dan akan memastikan insiden sebegini tidak akan berulang di masa hadapan.MyCV juga telah mengarahkan syarikat pengurus acara untuk mengambil langkah yang lebih ketat bagi Kembara RIUH di masa hadapan.


Kadar kemiskinan menurun ketara berbanding lima dekat lalu

KUALA LUMPUR, 7 Mac- Jabatan Perangkaan Malaysia sedang menjalankan Survei Pendapatan, Perbelanjaan Isi Rumah dan Kemudahan Asas (HIES & BA) 2022 tahun ini dengan bilangan sampel sebanyak 92 ribu 800 isi rumah.  Menurut Menteri di Jabatan Perdana Menteri (Ekonomi) Datuk Seri Mustapa Mohamed, dapatan kajian yang dijangka akan diterbitkan pada suku pertama 2023 itu akan membolehkan kerajaan mengenal pasti kedudukan sosioekonomi dan jurang pembangunan.Seterusnya menjadi input bagi penggubalan dasar, strategi dan inisiatif bagi meningkatkan kesejahteraan masyarakat.  "Kadar kemiskinan negara telah menurun dengan ketara berbanding dengan 5 dekad dahulu, daripada 49.3 peratus pada tahun 1970 kepada 5.6 peratus pada tahun 2019,"Kadar kemiskinan di bandar menurun daripada 21.3 peratus kepada 3.8 peratus, manakala kadar kemiskinan di luar bandar menurun daripada 58.7 peratus kepada 12.4 peratus," jelasnya ketika menjawab pertanyaan wakil Cheras, Tan Kok Wai.

(Dapatan kajian yang dijangka akan diterbitkan pada suku pertama 2023 itu akan membolehkan kerajaan mengenal pasti kedudukan sosioekonomi dan jurang pembangunan. - Gambar Hiasan)

Tambahnya, Pekali Gini juga berjaya dikurangkan daripada 0.513 kepada 0.407 dalam tempoh yang sama.  "Nilai Pekali Gini berada antara sifar dan satu, dengan sifar menunjukkan agihan pendapatan yang saksama, manakala nilai 1 menunjukkan agihan pendapatan yang paling tidak saksama, "Antara faktor yang menyumbang kepada pencapaian ini termasuklah pertumbuhan kadar ekonomi yang memberansangkan," katanya. Secara keseluruhan, dalam tempoh lima dekad pertumbuhan purata ekonomi Malaysia berkembang sebanyak 5.8 peratus setahun dalam tempoh 1971 hingga 2021.


Lebih 1,000 pengusaha rugi lebih RM10 juta akibat banjir di Terengganu

KUALA TERENGGANU, 7 Mac- Lebih 1,000 pengusaha kerugian lebih RM10 juta melibatkan sektor pertanian, penternakan dan perikanan akibat banjir gelombang kelima di Terengganu hujung Februari lalu. Data awal tersebut diperolehi daripada laporan yang dibuat pengusaha terlibat kepada agensi dibawah sektor masing masing. Pengerusi Jawatankuasa Pertanian, Industri Makanan, Perladangan, Komoditi dan Pembangunan Luar Bandar Negeri Terengganu, Dr Azman Ibrahim berkata mereka yang terkesan akan menerima bantuan segera melalui Tabung Bencana Pertanian Negeri Terengganu.  Bagaimanapun mesyuarat mengenai perkara ini akan dibincangkan dalam masa terdekat bagi menambah peruntukan sedia ada untuk disalurkan bantuan dengan segera.  "Saya dah membentangkan data awal kepada Majlis Mesyuarat Kerajaan Negeri untuk diambil perhatian kerana Tabung Bencana Pertanian kita hanya berjumlah RM1 juta sahaja. RM1 juta ini bagi kegunàan sepanjang tahun dari Januari hingga Disember 2022 yang meliputi sektor pertanian, penternakan dan perikanan. Insya-Allah kerajaan akan mempertimbangkan satu jumlah yang sesuai, yang kita tengok ini adalah keperluan mendesak rakyat kita, yang penting rakyat kita mampu bangkit kembali," kata Dr Azman kepada pemberita RTM selepas menyempurnakan Bengkel dan Persidangan Perlindungan Radiasi hari ini.

(Pengusaha kolam ternakan ikan turut terkesan dalam bencana banjir yang berlaku di Terengganu baru-baru ini)

Para petani, penternak dan perikanan yang terjejas banjir baru-baru ini boleh membuat laporan dengan agensi kerajaan berkaitan beserta gambar kemusnahan untuk pegawai membuat siasatan serta penilaian. Terengganu dilanda banjir dari 25 Februari hingga 5 Mac dan bencana kali ini disifatkan yang paling teruk dalam lima episod gelombang Monsun Timur Laut sejak 2 Disember 2021.


Sambutan Hari Wanita 2022 bertemakan 'Saksama Bersama' - KPWKM

KUALA LUMPUR, 7 Mac- Kementerian Pembangunan Wanita, Keluarga dan Masyarakat (KPWKM) memilih ‘Saksama Bersama’ sebagai tema sambutan Hari Wanita 2022 yang akan disambut esok.  Timbalan Menterinya, Datuk Siti Zailah Mohd Yusoff berkata tema itu dipilih bagi meningkatkan kesedaran dan kefahaman masyarakat terhadap kepentingan mencapai kesaksamaan bersama bagi memastikan potensi wanita dapat diupaya dan dioptimumkan.  Tema itu juga disesuaikan dengan konsep Wawasan Kemakmuran Bersama 2030 yang memberi tumpuan kepada pembangunan secara mampan dengan pengagihan ekonomi yang adil, saksama dan inklusif.  "Negara mengiktiraf peranan wanita yang signifikan dalam pelbagai sektor bagi pembangunan negara. Sumbangan besar wanita yang mewakili 48.62% (15.9 juta wanita – Data pada Suku Keempat Tahun 2021, Jabatan Perangkaan Malaysia, DOSM) populasi Malaysia tidak dapat dinafikan, lebih-lebih lagi wanita merupakan tulang belakang keluarga yang menjadi asas generasi pemimpin negara seterusnya," kata beliau ketika dalam sidang media di Parlimen. Tambah Datuk Siti Zailah lagi, Sambutan Hari Wanita 2022 Peringkat Kebangsaan sedang berlangsung di Kuala Lumpur Convention Centre (KLCC) bermula semalam hingga esok dan akan dirasmikan oleh Perdana Menteri Datuk Seri Ismail Sabri Yaakob.

(Timbalan Menteri KPWKM, Datuk Siti Zailah Mohd Yusoff pada sidang media di Parlimen hari ini)

Sambutan kali ini akan melibatkan aktiviti-aktiviti pameran kerjaya dan peluang perniagaan yang memberi akses kepada Wanita untuk menjana pendapatan.  Antara aktiviti yang disediakan adalah Temuduga Terbuka, Jualan Aidilfitri, Jualan Kembali ke Sekolah, Dana Perniagaan dan Pengisian Interaktif.


Polis dan JPV siasat punca kematian 15 kucing mati, disyaki diracun

KUALA TERENGGANU, 7 Mac- Satu pasukan operasi Unit Kebajikan Haiwan dan Penguatkuasa Veterinar Negeri telah digerakan untuk melakukan siasatan dilapangan berhubung laporan berkenaan kucing mati disyaki diracun.  Hasil siasatan mendapati terdapat 15 ekor bangkai kucing dari pelbagai umur, jantina dan warna dilokasi kejadian.  Pengarah JPV negeri Dr Anun Man berkata Post Mortem telah dilaksanakan dan sampel telah dihantar ke makmal untuk tujuan analisa kimia dan diagnostik.  "Kertas siasatan dibuka dibawah Seksyen 31(1)(a) Akta Kebajikan Haiwan 2015 (Akta 772) bagi menjalankan siasatan yang lebih terperinci berkenaan aduan tersebut, "Kesalahan dibawah Akta Kebajikan Haiwan 2015 ini boleh dikenakan hukuman maksima sehingga 3 tahun penjara atau denda maksima sehingga 100 ribu ringgit," jelasnya dalam satu kenyataan.

(Sebanyak 20 ekor kucing jalanan ditemukan mati bergelimpangan dipercayai akibat diracun di kawasan peranginan Pantai Bukit Keluang hari ini. - Foto media sosial/Twitter)

Dalam pada itu Polis sedang menyiasat insiden 20 ekor kucing mati dipercayai diracun dalam kejadian di kawasan peranginan sekitar Pantai Bukit Keluang, Besut semalam.

Ketua Polis Daerah Besut, Superintendan Abdul Rozak Mohammad berkata, kes berkenaan disiasat di bawah Seksyen 428 Kanun Keseksaan Khianat ke atas Binatang yang boleh dikenakan hukuman penjara sehingga tiga tahun atau atau kedua-duanya sekali.  "Kami ada menerima aduan daripada seorang lelaki warga tempatan sekitar 10 pagi memaklumkan mengenai kejadian itu, "Siasatan awal mendapati terdapat beberapa ekor kucing mati di sekitar pantai tersebut dimana dua daripadanya mati berdekatan pesisiran pantai manakala 13 ekor lagi mati di atas tanah berdekatan pokok-pokok," katanya.  Kata Abdul Rozak lagi, pengadu percaya kematian kucing-kucing itu berpunca daripada perbuatan kianat oleh individu atau kumpulan tidak bertanggung jawab. 15 ekor kucing telah mati manakala dua ekor kucing masih hidup namun dalam keadaan kesakitan.


Pembinaan Projek Lebuh Raya Pan Borneo Fasa 2 dijangka siap 2028

KUALA LUMPUR, 7 Mac- Pembinaan Projek Lebuh Raya Pan Borneo (LPB) Fasa 2 (Sarawak) dari Limbang ke Lawas akan bermula semula tahun ini dan dijangka siap pada 2028, kata Timbalan Menteri Kerja Raya, Datuk Arthur Joseph Kurup.Beliau berkata, kerajaan memberi komitmen akan mengutamakan jajaran itu yang objektifnya adalah untuk melancarkan trafik tanpa melalui Brunei.“Projek ini telah mendapat kelulusan secara prinsip pada mesyuarat Kabinet 4 Mac lepas,” katanya pada sesi soal jawab persidangan Dewan Rakyat hari ini.Beliau berkata demikian sebagai menjawab soalan Ahmad Johnie Zawawi mengenai status terkini Fasa 2 Projek Pan Borneo Sarawak yang dibatalkan kerajaan Pakatan Harapan sebelum ini dan perkembangan terkini susulan pengumuman Perdana Menteri Datuk Seri Ismail Sabri Yaakob pada Februari lepas bahawa kerajaan akan mencari jalan untuk meneruskan pembinaan projek tersebut. Semasa lawatan Perdana Menteri ke Brunei pada 14 dan 15 Februari lepas, kerajaan bersetuju untuk meluluskan beberapa projek berimpak tinggi termasuk pelaksanaan jajaran Trans Borneo merangkumi jajaran Fasa 2 LPB Sarawak dan Fasa 2 jajaran Sarawak-Sabah Link Road (SSLR) yang merupakan kesinambungan Fasa 1.

Arthur berkata, status pelaksanaan keseluruhan Fasa 1 projek LPB Sarawak sepanjang 786 kilometer sehingga Januari lepas adalah 78% siap.Beliau berkata, terdapat beberapa pakej dalam projek itu akan mengalami sedikit kelewatan ekoran pandemik COVID-19 dan anggaran tarikh siap dijangka melangkaui suku pertama 2023. “Namun, pihak kementerian dan JKR Sarawak akan sentiasa memantau dan melaksanakan pelbagai pelan mitigasi termasuk penyelarasan semula jadual pembinaan dan lanjutan masa bagi memastikan kelancaran beberapa pakej dalam projek ini supaya tarikh penyiapan tidak terlalu jauh daripada tarikh asal,” katanya.Beliau berkata kementerian turut mengambil langkah proaktif memantau prestasi kemajuan secara berterusan melalui lawatan berkala dan sesi libat urus bersama kontraktor serta perunding terlibat.Ini adalah untuk mengenal pasti keberkesanan tindakan mitigasi dan penambahbaikan yang boleh diambil bagi memastikan kelancaran pelaksanaan Projek LPB Sarawak, katanya.


MINDEF masih menilai opsyen pemberian elaun kepada veteran ATM

KUALA LUMPUR, 7 Mac- Kementerian Pertahanan sedang menilai kesesuaian opsyen agar pemberian Elaun Kenangan kepada Veteran ATM yang menerima Pingat Jasa Malaysia (PJM) dapat dilaksanakan.  Timbalan Menterinya Datuk Seri Ikmal Hisham Abdul Aziz berkata, Sekiranya opsyen ini mampu dilaksanakan, permasalahan jurang pencen dikalangan veteran ATM yang berkaitan akan dapat dikurangkan.  "Pihak Kementerian sedang berusaha untuk mendapatkan opsyen-opsyen terbaik dalam mengatasi cabaran permasalahan ini memandangkan skim perkhidmatan ATM adalah berbeza dengan skim perkhidmatan awam yang lain,"Penjawat awam dari perkhidmatan kerajaan selain tentera menikmati pencen sehingga 60% manakala majoriti Veteran ATM yang telah berkhidmat sehingga 21 tahun hanya layak menikmati pencen sebanyak 50%," jelasnya menjawab pertanyaan wakil Padang Serai, Karupaiya Mutusamy di Dewan Rakyat.

(Sekiranya opsyen ini mampu dilaksanakan, permasalahan jurang pencen dikalangan veteran ATM yang berkaitan akan dapat dikurangkan. - Gambar Hiasan)

Tambah Ikmal lagi, kerajaan pernah memperuntukkan sejumlah 60.9 juta ringgit bagi pemberian elaun Kenangan PJM kepada 121 ribu 816 orang warga Veteran ATM pada tahun 2020 dan sejumlah 2.7 juta ringgit kepada balu serta waris pada tahun 2021.  Justeru, beliau berharap agar Kementerian Kewangan dapat mempertimbangkan lagi peruntukan baharu untuk pemberian elaun Kenangan PJM pada tahun mendatang.


14 akta akan dipinda, penuhi komitmen CPTPP

KUALA LUMPUR, 7 Mac- Kementerian Perdagangan Antarabangsa dan Industri (MITI) merancang untuk mengadakan sesi libat urus dengan pemegang-pemegang taruh yang berkaitan bagi berkongsi dapatan kajian analisis kos faedah (CBA).  Menterinya Datuk Seri Mohamed Azmin Ali berkata, sesi libat urus itu bagi memastikan semua pihak yang berkepentingan memahami dengan jelas hak obligasi malaysia di bawah Perjanjian Komprehensif dan Progresif bagi Perkongsian Trans-Pasifik (CPTPP).  Terdapat 7 bab dalam CBA yang turut meliputi implikasi ke atas 14 sektor ekonomi utama.  Tambahnya, bagi meratifikasi dan menguatkuasakan CPTPP, sejumlah 14 akta diperingkat persekutuan perlu dipinda bagi memenuhi komitmen negara dibawah CPTPP.  "Pindaan itu penting bagi melaksanakan pembaharuan struktur di peringkat domestik selain memastikan undang-undang negara sentiasa dikemaskini dan selaras dengan perjanjian serta piawaian antarabangsa. "Sehingga kini sebanyak sembilan akta di bawah bidang kuasa Kementerian Sumber Manusia, Kementerian Perdagangan Dalam Negeri dan Hal Ehwal Pengguna dan Suruhanjaya Pencegahan Rasuah Malaysia (SPRM) telah dibentang dan diluluskan di dalam parlimen," jelasnya di Parlimen, menjawab pertanyaan tambahan wakil Bukit Bendera, Wong Hon Wai.

(Kentingan rakyat dari segi akses kepada perkhidmatan kesihatan dan juga ubatan mampu milik akan terus terjamin menerusi dapatan CBA - Gambar Hiasan)

Tambahnya lagi antara agensi terlibat ialah Akta Agensi Pekerjaan Swasta 1981, Akta Suruhanjaya Pencegahan Rasuah Malaysia 2009, Akta Kanak-Kanak dan Orang Muda Pekerjaan 1996 dan lain-lain.

"Manakala baki lima lagi akta yang masih perlu dipinda dan diluluskan di dalam parlimen seperti Akta Kerja 1995, Akta Kesatuan sekerja 1959, Ordinan Buruh Sabah Bab 67, Ordinan Buruh Sarawak Bab 76, dan Akta Komunikasi dan Multimedia 1998," katanya lagi.Datuk Seri Azmin turut memberi jaminan bahawa CPTPP tidak menjejaskan kebolehan Malaysia untuk merunding harga terbaik untuk produk perubatan.  Hasil dari dapatan CBA itu, kepentingan rakyat dari segi akses kepada perkhidmatan kesihatan dan juga ubatan mampu milik akan terus terjamin.


Lantikan 1,712 komuniti Keluarga Malaysia, bantu kerajaan dalam transisi peralihan fasa endemik

MUAR, 6 Mac- Setakat 1 Mac yang lalu sebanyak 1,712 komuniti Keluarga Malaysia telah dilantik di beberapa negeri di seluruh negara.Menteri Komunikasi dan Multimedia Tan Sri Annuar Musa berkata bagaimanapun terdapat beberapa negeri yang belum melancarkan program itu.  Justeru beliau berharap agar kesemua negeri dapat melaksanakan lantikan itu segera sebelum April ini.  Katanya, negara kini sedang menuju fasa endemik, justeru beliau yakin pelantikan berkenaan dapat membantu negara ke arah fasa tersebut.

"Kita ada 161 DUN kali dengan tiga, ada 1,800 lebih lah semua sekali komuniti Keluarga Malaysia jadi 90 peratus dah terbentuk tapi belum dilancarkan secara rasmi di beberapa negeri.""Kita akan segerakan sebelum bulan Ramadan, kita nak semua komuniti keluarga Malaysia ini siap dilantik kerana mereka ada peranan yang penting terutama sekali untuk turut memberikan kerjasama kepada kerajaan untuk masuk fasa transisi endemik yang akan bermula tak berapa lama lagi," kata Annuar ketika ditemui pemberita selepas Majlis Penyerahan Watikah Pelantikan Ketua Komuniti Keluarga Malaysia Negeri Johor (ZON UTARA) di sini. Seramai 48 orang ketua atau wakil komuniti di zon utara Johor menerima watikah pelantikan itu.


Projek Lebuhraya Pan Borneo Sarawak siap 78 peratus

KUALA LUMPUR, 7 Mac- Projek Lebuhraya Pan Borneo Sarawak telah siap 78 peratus sejak Januari tahun ini.

Ketika ini beberapa pakej dan seksyen telah dibuka untuk pengguna jalan raya.

Jelas Timbalan Menteri Kerja Raya, Datuk Arthur Joseph Kurup projek sepanjang 786KM itu dijangka siap sepenuhnya pada penghujung 2022.

"Bagi fasa kedua, susulan lawatan Perdana Meneri ke Brunei pada 14 dan 15 Februari lalu, kerajaan telah meluluskan beberapa projek berimpak tinggi,

"Ini termasuklah pelaksanaan jajaran Pan Borneo merangkumi jajaran fasa dua Lebuhraya Pan Borneo Sarawak yang sebelum ini telah dibatalkan kerajaan terdahulu," jelasnya di Dewan Rakyat, hari ini.

Namun katanya, pandemik Covid 19 telah memberi impak kepada kemajuan kerja dan kos pembinaan projek tersebut.

"Justeru , beberapa pakej di anggarkan mengalami kelewatan dan anggaran tarikh siap mungkin akan melangkui suku pertama tahun hadapan,

"Walaubagaimanapun, pihak Kementeriannya bersama Jabatan Kerja Raya akan sentiasa memantau dan melaksanakan pelan mitigasi bagi mengatasi perkara ini," katanya lagi.


Karnival Kerjaya Jamin Kerja tawar 18,000 peluang pekerjaan

(Ismail Sabri merasmikan Karnival Kerjaya Jamin Kerja Keluarga Malaysia 2022 di Pontian)

PONTIAN, 6 Mac - Kira-kira 18,000 peluang pekerjaan ditawarkan sepanjang Karnival Kerjaya Jamin Kerja Keluarga Malaysia 2022 di Johor.Karnival itu bermula di Johor Bahru pada Khamis diikuti Mersing, semalam dan berakhir di Pontian, hari ini. Menteri Sumber Manusia, Datuk Seri M Saravanan berkata karnival di ketiga-ketiga lokasi itu menerima sambutan menggalakkan daripada golongan pencari kerja serta pihak majikan.

(Saravanan ketika ditemubual di Pontian hari ini)

Sebanyak 5,600 peluang pekerjaan ditawarkan di Johor Bahru. Manakala 6,077 dan 6,092 peluang pekerjaan masing-masing ditawarkan di Mersing dan Pontian. "Kita lihat berbanding tahun lepas jumlah yang hilang pekerjaan lebih 1,000 manakala setakat hari ini cuma 400 lebih. Ini menunjukkan majikan sudah mula penerima pekerja dan situasi tersebut cukup baik," katanya.Beliau ditemui pada Karnival Kerjaya Jamin Kerja Keluarga Malaysia 2022 Peringkat Negeri Johor, di sini hari ini. Majlis disempurnakan Perdana Menteri, Datuk Seri Ismail Sabri Yaakob.Antara perkhidmatan pekerjaan yang ditawarkan kepada pencari kerja ialah bantuan pendaftaran Portal Pekerjaan Negara-MYFutureJobs, sesi kaunseling kerjaya, bantuan penyediaan resume dan sesi temu duga secara terbuka bersama majikan.


Kursus di Politeknik, Kolej Komuniti perlu ambil kira kehendak komuniti setempat

PONTIAN, 6 Mac - Jabatan Pendidikan Politeknik dan Kolej Komuniti (JPPKK) perlu mempergiatkan program yang mendekatkan belia dan komuniti.

Perdana Menteri, Datuk Seri Ismail Sabri Yaakob berkata ia bagi memastikan kursus ditawarkan memenuhi keperluan dan kehendak komuniti setempat.

(Ismail Sabri berucap merasmikan Kolej Komuniti Satelit @ Pontian hari ini)

Selaras itu, beliau mahu JPPKK secara berterusan mengadakan libat urus bersama pemimpin masyarakat."Daripada situ barulah kita boleh rangka dan laksanakan program pembangunan komuniti yang bersesuaian. JPPKK hendaklah secara komprehensif mempromosikan tentang manfaat Pendidikan dan Latihan Teknikal Vokasional (TVET). "Seboleh-bolehnya, kita mahu supaya persepsi yang mengatakan TVET ialah pendidikan kelas kedua dan tidak relevan dapat dihapuskan terus," katanya.Beliau menyatakan demikian ketika berucap merasmikan Kolej Komuniti Satelit @ Pontian di Kompleks Muafakat Sungai Linggan, Benut, di sini hari ini.Dalam pada itu, Ismail Sabri berharap pembinaan kolej komuniti di kawasan tersebut dapat memberikan peluang pekerjaan yang tinggi kepada komuniti setempat.


Komuniti setempat diperkasa menerusi agenda program TVET - PM

PONTIAN, 6 Mac - RM25 juta diperuntukkan kepada Jabatan Pendidikan Politeknik dan Kolej Komuniti (JPPKK) tahun ini bagi melaksanakan program Pendidikan dan Latihan Teknikal Vokasional (TVET). Perdana Menteri, Datuk Seri Ismail Sabri Yaakob berkata ia disasarkan memberi manfaat kepada 25,000 pelatih. "Kerajaan sangat komited memperkasa komuniti setempat menerusi agenda TVET yang merupakan manifestasi kepada usaha Kerajaan dalam membantu meningkatkan taraf hidup Keluarga Malaysia."Dalam RMKe-12, Kerajaan telah mengenalpasti TVET sebagai satu daripada pemacu perubahan khususnya bagi memenuhi permintaan pekerja oleh industri. "Justeru Kerajaan telah bersetuju memperuntuk RM6.6 bilion bagi melaksanakan pelbagai inisiatif bawah kementerian dan agensi berkaitan, termasuk JPPKK di bawah Kementerian Pengajian Tinggi (KPT)," katanya.Beliau menyatakan demikian ketika berucap merasmikan Kolej Komuniti Satelit @ Pontian di Kompleks Muafakat Sungai Linggan, Benut, di sini hari ini.

(Ismail Sabri merasmikan Kolej Komuniti Satelit @ Pontian di Kompleks Muafakat Sungai Linggan, Benut)

Ismail Sabri juga berkata banyak contoh membuktikan TVET mampu melahirkan pekerja mahir yang terlatih serta berupaya mencipta pekerjaan sendiri dengan berbekalkan kemahiran yang dimiliki. "Saya boleh simpulkan di sini bahawa produk TVET termasuk juga kolej komuniti menjadi rebutan majikan di luar sana. "Justeru itu, kolej komuniti berperanan besar dalam menawarkan akses kepada komuniti setempat untuk meningkatkan kemahiran," tambahnya.


KKM luluskan Vaksin Corona Vac untuk kanak-kanak 5 hingga 11 tahun

KUALA LUMPUR, 6 Mac- Penggunaan vaksin Corona Vac untuk kanak-kanak 5 hingga 11 tahun diluluskan.Timbalan Menteri Kesihatan 1, Datuk Dr Noor Azmi Ghazali berkata, ia merupakan vaksin kedua yang diluluskan penggunaannya untuk kanak-kanak. Ini berikutan kes jangkitan COVID-19 dikalangan kanak-kanak berusia bawah 12 tahun menunjukkan peningkatan yang ketara."Seramai Satu ratus, 23,053 orang disahkan positif virus itu sejak Januari 2022 sehingga kini dan sebilangannya memerlukan rawatan intensif di Unit Rawatan Rapi (ICU),"Selain vaksin Comirnaty (Pfizer- BioNTech), ibu bapa kini diberi pilihan memberikan vaksin CoronaVac kepada anak mereka," jelasnya dalam satu kenyataan, hari ini.

Jelasnya lagi, Vaksin CoronaVac hanya boleh diberi apabila kanak-kanak mencapai usia 5 tahun pada tarikh lahir.Bagi mendapatkan status vaksinasi lengkap, 2 dos vaksin CoronaVac akan diberikan dengan selang masa 4 minggu kepada kanak-kanak tersebut.Kementerian Kesihatan akan mula menawarkan vaksin CoronaVac di Pusat Pemberian Vaksin yang terpilih secara percuma bermula 7 Mac ini.


Sokong pembebasan Al-Quds, Tabung Musa'adah salur RM500,000 kepada Pertubuhan Cinta Gaza Malaysia

PUTRAJAYA, 6 Mac- Sebagai tanda solidariti, kerajaan melalui Tabung Musa'adah Jabatan Kemajuan Islam Malaysia (JAKIM) - Yayasan Waqaf Malaysia memperuntukkan RM500,000 kepada Pertubuhan Cinta Gaza Malaysia.  Menurut Menteri di Jabatan Perdana Menteri (Hal Ehwal Agama), Datuk Idris Ahmad selain itu, bagi sokongan berterusan rakyat Malaysia dalam perjuangan Al-Quds, JAKIM dan Yayasan Dakwah Islamiah Malaysia (YADIM) akan menjadi sekretariat bersama AID4Palestin (Aid For Palestin).  "Usaha membebaskan Al-Quds bukan saja tanggungjawab palestin dan bangsa Arab semata mata tetapi ia merupakan tanggung jawab seluruh umat Islam. Ia menjadi kewajipan setiap kita untuk meyumbang terhadap apa jua cara untuk membeaskan Al-Quds dan masjid Al -Aqsa daripada terus dinodai kesuciannya oleh yahudi Zionis," beliau berucap demikian ketika merasmikan Majlis Kemuncak Sambutan Minggu Al-Quds Sedunia di sini, hari ini.  "Bagi membangkitkan kefahaman itu, sambutan Minggu Al-Quds dianjurkan bagi mencetuskan gelombang kesedaran secara berterusan perjuangan nafas panjang Baitulmaqdis dan rakyat Palestin," tambahnya.

Beliau mahu program ini diadakan secara tahunan demi mempertingkat kefahaman umat Islam khususnya realiti dan isu sebenar yang berlaku di Palestin.


Tarikh pembukaan sempadan negara diumum minggu depan

(Khairy Jamaluddin Abu Bakar pada program Persidangan Dialisis Tahunan Ke-16 Yayasan Buah Pinggang Kebangsaan Malaysia (NKF) hari ini/BERNAMA)

PETALING JAYA, 5 Mac - Perdana Menteri, Datuk Seri Ismail Sabri Yaakob dijangka mengumumkan tarikh pembukaan sempadan negara, minggu hadapan. Menteri Kesihatan, Khairy Jamaluddin berkata, tarikh pembukaan sempadan telah dipersetujui Kabinet.

(Khairy Jamaluddin Abu Bakar hadir pada program Persidangan Dialisis Tahunan Ke-16 Yayasan Buah Pinggang Kebangsaan Malaysia)

Pengumuman akan dibuat oleh Perdana Menteri. "Mesyuarat kabinet semalam sudah setuju, tinggal lagi Perdana Menteri hendak umum tarikh tersebut."Pengumuman itu penting sebab akan memberikan masa sedikit kepada syarikat-syarikat penerbangan, Jabatan Imigresen, industri perhotelan dan semua terlibat dalam sektor pelancongan dan pengembaraan untuk buat persediaan yang terbaik,” kata Khairy selepas merasmikan Persidangan Dialisis Tahunan kali ke-16 Yayasan Buah Pinggang Kebangsan di sini.


33,406 kes COVID-19 dicatatkan semalam

PUTRAJAYA, 6 Mac- Sebanyak 27,143 kes sembuh direkodkan setakat semalam, menjadikan jumlah keseluruhan kes sembuh COVID-19 sebanyak 3,250,793 kes.Jumlah kes yang dirawat di Unit Rawatan Rapi (ICU) pula berjumlah 371 kes dengan 226 kes memerlukan bantuan pernafasan.Ketua Pengarah Kesihatan, Tan Sri Noor Hisham Abdullah memaklumkan 11 lagi kluster baharu dilaporkan, menjadikan jumlah kluster aktif setakat ini sebanyak 474 kluster.

Sebanyak 33,406 kes baharu dilaporkan termasuk 342 kes import menjadikan jumlah keseluruhan kes positif COVID-19 sebanyak 3,595,172 kes.Daripada jumlah itu sebanyak 214 kes atau 0.64 peratus adalah kategori tiga, empat dan lima, manakala 33,192 kes atau 99.36 peratus adalah kategori satu dan dua.

Dalam pada itu, tujuh negeri kini merekodkan penggunaan katil unit rawatan rapi (ICU) melebihi 50 peratus, dengan Putrajaya mencatatkan jumlah paling tinggi.

Menurut Ketua Pengarah Kesihatan, Tan Sri Dr Noor Hisham Abdullah, Putrajaya merekodkan penggunaan keseluruhan katil ICU paling tinggi sebanyak 83 peratus.

Jelasnya baki enam lagi, membabitkan Johor dan Wilayah Persekutuan kuala Lumpur masing-masing sebanyak 65 peratus, Perlis 64 peratus, Kelantan 63 peratus,Selangor 62 peratus dan Perak 55 peratus.

Bagi penggunaan katil bukan ICU, terdapat 12 negeri yang mencatatkan penggunaan melebihi 50 peratus, paling tinggi di Selangor dengan kegunaan mencecah 117 peratus.

Ini diikuti Putrajaya, Perak, Wilayah Persekutuan Kuala Lumpur, Perlis, Kelantan, Terengganu, Pahang, Sarawak, Johor, Pulau Pinang dan Sabah.

Penggunaan katil Pusat Kuarantin dan Rawatan COVID-19 Berisiko Rendah (PKRC) yang mencatatkan penggunaan lebih 50 peratus pulau hanya di negeri Melaka iaitu sebanyak 61 peratus.


Kejayaan pulihkan ekonomi negara hasil kerjasama erat kerajaan Persekutuan dan Negeri - PM

(Ismail Sabri melancarkan JAKM Negeri Johor di Dataran Angsana hari ini)

JOHOR BAHRU, 5 Mac - Kejayaan pemulihan ekonomi negara, kestabilan politik dan kesejahteraan sosial yang sedang dikecapi ketika ini, adalah hasil kerjasama kerajaan Persekutuan dan kerajaan Negeri yang sentiasa berganding bahu menyalurkan keperluan Keluarga Malaysia.Perdana Menteri, Datuk Seri Ismail Sabri Yaakob berkata kerjasama erat itu adalah bagi memastikan tiada golongan yang tertinggal. Seterusnya, menangani jurang pendapatan dan membasmi kemiskinan."Pandemik COVID-19 telah membawa impak yang besar ke atas kehidupan seharian Keluarga Malaysia dan kerajaan tidak pernah alpa dalam menyediakan bantuan daripada segi kewangan, sosial mahupun peluang pekerjaan."Kerajaan telah melancarkan program Baucar Perlindungan Tenang bagi membantu golongan berpendapatan rendah untuk membeli atau memperbaharui pelan perlindungan daripada syarikat insurans dan pengendali takaful berlesen. Kementerian Kewangan menyasarkan seramai 500,000 penerima akan mendapat manfaat ini," katanya.Beliau berucap melancarkan Jelajah Aspirasi Keluarga Malaysia (JAKM) Negeri Johor di Dataran Angsana, Johor Bahru.

(Sebahagian ruang pameran JAKM di Dataran Angsana, Johor Bahru)

Dalam pada itu, Ismail Sabri memaklumkan, penganjuran JAKM yang menjadikan Johor lokasi pertama berjaya merekodkan padanan perniagaan sebanyak RM5.26 juta, melepasi sasaran RM3 juta."Jumlah ini melepasi sasaran yang diunjurkan. Tahniah buat Keluarga Malaysia di Johor. Semoga Jelajah Aspirasi Keluarga Malaysia ini akan memberi nilai tambah baharu yang akan mendasari setiap usaha ke arah meningkatkan sistem penyampaian kerajaan ke arah yang lebih baik," katanya.Mengenai pembukaan sempadan negara, Perdana Menteri memberi bayangan, pintu sempadan akan dibuka dalam masa terdekat.Ia bagi merancakkkan sektor ekonomi dan pelancongan selain memudahkan rakyat Malaysia yang berada di luar negara untuk kembali ke tanah air. "Selain Singapura dan Indonesia, kerajaan dalam proses melaksanakan VTL darat dengan Brunei dan Thailand dan dengan pembukaan semula sempadan, ahli Keluarga Malaysia yang sudah lama tak bersua muka dapat pulang terutama semasa Hari Raya pada Mei nanti," katanya.


Internet, Wifi percuma bukti komitmen kerajaan sedia keselesaan internet untuk Keluarga Malaysia

BATU PAHAT, 5 Mac- Inisiatif projek WiFi dan Internet percuma menggunakan teknologi Television White Space (TVWS) yang dilancar hari ini membuktikan kesungguhan dan komitmen kerajaan menyediakan keselesaan internet untuk Keluarga Malaysia.Menteri Pengajian Tinggi, Datuk Seri Dr Noraini Ahmad berkata, projek pertama seumpamanya di Malaysia itu bakal memberi manfaat kepada mahasiswa serta penduduk di kawasan luar bandar yang memerlukan internet berkelajuan tinggi untuk melaksana pelbagai urusan harian."Dengan penawaran WiFi dan Internet percuma menggunakan teknologi TVWS di lokaliti-lokaliti terpilih, kebergantungan pelan Jaringan Digital Negara (JENDELA) dapat dilaksanakan dengan lebih pantas hasil inisiatif universiti awam di bawah Kementerian Pengajian Tinggi (KPT),” katanya dalam satu kenyataan hari ini.

Tambah beliau, teknologi yang yang dibangunkan oleh UiTM Holdings dan rakan strategiknya itu menggunakan gelombang televisyen tersedia UHF dan UVF yang tidak digunakan oleh syarikat penyiaran untuk dimanfaatkan sebagai infrastruktur Internet berkelajuan tinggi."Kawasan Taman Industri Seri Sulong di Parit Sulong telah terpilih sebagai lokasi pertama projek TVWS berkenaan," katanya lagi.


JAKM di Johor jadi penanda aras penganjuran di negeri lain

JOHOR BAHRU, 5 Mac- Penganjuran Program Jelajah Aspirasi Keluarga Malaysia (JAKM) di Johor akan dijadikan penanda aras kepada siri jelajah program itu di negeri lain.  Ketua Setiausaha Negara, Tan Sri Mohd Zuki Ali berkata, pelaksanannya akan ditambah baik dari semasa ke semasa mengikut kesesuaian pada masa akan datang.  Tambah beliau, JAKM merupakan langkah tepat untuk penyaluran maklumat dan dasar kerajaan secara terus kepada rakyat.  "Sebenarnya tujuan kita laksanakan JAKM adalah untuk membawa perkhidmatan kerajaan dan agensi kerajaan terus kepada rakyat dan saya rasa hasrat tu telah pun tercapai," katanya kepada RTM di Dataran Angsana di sini.

Sepanjang tiga hari penganjuran, lebih 13,000 ribu pengunjung hadir, berbanding sasaran 10,000 orang yang ditetapkan sebelum ini. JAKM merupakan kesinambungan daripada kejayaan penganjuran program 100 Hari Aspirasi Keluarga Malaysia (AKM) yang diadakan di Pusat Konvensyen Kuala Lumpur pada Disember lalu.  Pelbagai acara disediakan termasuk Program Jamin Kerja Keluarga Malaysia, Jualan Keluarga Malaysia, gerai usahawan, Citrarasa Keluarga Malaysia, permainan e-sukan dan sukan rakyat.


ATM pohon pertimbangan peruntukan tambahan bagi tujuan selenggara aset ketika misi bantuan banjir

TANAH MERAH, 5 Mac- Kementerian Kewangan dipohon supaya mempertimbang penyediaan peruntukan tambahan bagi tujuan menyelenggara aset pertahanan yang turut digunakan ketika misi bantuan banjir.  Timbalan Menteri Pertahanan, Datuk Seri Ikmal Hisham Abdul Aziz berkata, ini kerana kebanyakan aset yang digunakan ketika misi berkenaan adalah merupakan aset sama bagi tugasan anggota tentera menjaga ketenteraman negara di lapangan. Jelas beliau, setakat ini pihak ATM tidak mempunyai aset khusus bagi kegunaan untuk menguruskan banjir.  "Peralatan kita tidak begitu mencukupi kalau banjir berskala besar walau bagaimanapun aset - aset tentera yg ada masih boleh membantu, kalau berlaku apa - apa tentera di panggil sebab itu ATM kena perlu dapat lebih banyak peruntukan,"katanya.  Beliau ditemui media pada Program Jiwa Murni (PJM) Sempena Program Pemimpin dan Angkatan Tentera Malaysia (ATM) Bersama Rakyat di Felda Kemahang, Tanah Merah.  Hadir sama, Panglima 8 Briged, Brigedier Jeneral Abu Hasan Assha'ari Kamis.Mengulas lanjut, Datuk Seri Ikmal Hisham berkata, perkara tersebut perlu dibawa ke peringkat pihak bertanggungjawab, memandangkan ia memerlukan bajet untuk penyelenggaraan yang sewajarnya bagi penugasan bencana alam.

(Datuk Seri Ikmal Hisham Abdul Aziz ditemui dalam sidang media selepas Program Jiwa Murni (PJM) Sempena Program Pemimpin dan ATM Bersama Rakyat di Felda Kemahang)

Pada masa sama, beliau menjelaskan anggota ATM sentiasa komited untuk membantu penduduk yang ditimpa musibah termasuk banjir.  Dalam perkembangan sama, Datuk Seri Ikmal Hisham berkata, satu lagi usul dicadangkan dalam Parlimen baru-baru ini adalah mengenai kediaman tentera yang mana kebanyakan kuarters sudah uzur dan memerlukan baik pulih.  Mengambil contoh kuarters Kem Terendak di Melaka dan Port Dickson di Negeri Sembilan yang sudah daif, beliau yang juga Ahli Parlimen Tanah Merah berkata, kediaman yang selesa memainkan peranan sebagai sokongan moral kepada anggota pasukan keselamatan itu.  Menurutnya, sebagai pasukan yang sentiasa dikerah menjalankan apa sahaja tugasan, persekitaran yang kondusif sangat diperlukan oleh anggota tentera.


Antiviral bagi rawatan COVID-19, Paxloid dijangka diterima dua minggu lagi - Khairy

KUALA LUMPUR, 5 Mac- Ubat antiviral bagi rawatan COVID-19 Paxlovid keluaran Pfizer, dijangka akan mula diterima dalam tempoh dua minggu.Menteri Kesihatan, Khairy Jmaluddin berkata bagi perolehan fasa pertama antiviral itu, Malaysia telah membeli ubat tersebut untuk 110,000 pesakit, bagi diberikan kepada individu berisiko tinggi.

(Khairy berucap ketika melancarkan Persidangan Dialisis Tahunan kali ke-16 Yayasan Buah Pinggang Kebangsan NKF)

“Kalau kita dapati penggunaan ubat ini berkesan seperti maklumat yang telah kita terima, kita akan tambah pembelian ubat ini, Paxlovid daripada Pfizer.“Ada dua lagi yang kita akan beli iaitu Molnupiravir dan satu lagi daripada AstraZeneca, tetapi belum dimuktamadkan,” katanya.Khairy mencadangkan satu ciri baharu di aplikasi MySejahtera, yang membolehkan orang ramai berikrar untuk menjadi penderma organ.


Laluan baharu VTL Malaysia-Thailand-Kemboja bermula 15 Mac

PUTRAJAYA, 5 Mac- Laluan Perjalanan Lengkap Vaksin (VTL) ke Thailand dan Kemboja akan mula beroperasi mulai 15 Mac.Ia merupakan sebahagian daripada usaha bersama ke arah pembukaan semula sempadan antarabangsa.Menteri Pengangkutan, Datuk Seri Dr. Wee Ka Siong dalam satu kenyataan berkata, laluan VTL baharu itu dijangka akan memulihkan semula jaringan ekonomi terutamanya dalam sektor pelancongan yang terjejas teruk akibat pandemik COVID-19.

Tambah beliau, menerusi inisiatif tersebut, pengembara yang telah divaksin sepenuhnya tidak perlu menjalani kuarantin semasa ketibaan.

"Syarikat penerbangan yang ditetapkan dari negara terlibat dibenarkan beroperasi sehingga enam penerbangan setiap hari bagi laluan Kuala Lumpur-Bangkok dan sehingga empat penerbangan setiap hari bagi laluan Kuala Lumpur- PhuketBagi Kemboja pula, syarikat penerbangan yang ditetapkan dari kedua-dua negara dibenarkan beroperasi sehingga dua penerbangan setiap hari bagi laluan Kuala Lumpur-Phnom Penh," katanya.

Laluan baharu boleh ditambah dari semasa ke semasa tertakluk kepada persetujuan bersama antara negara berdasarkan permintaan pasaran.Laluan VTL berkenaan akan dikendalikan oleh semua syarikat penerbangan yang ditetapkan di bawah inisiatif tersebut.Prosedur operasi standard (SOP) dan protokol kesihatan yang berkaitan akan dikeluarkan oleh agensi masing-masing dalam masa terdekat."Pengembara diingatkan supaya mematuhi protokol kesihatan secara bertanggungjawab untuk menikmati kemudahan VTL ini," katanya lagi.Kerajaan akan meneruskan perbincangan dengan semua negara jiran ASEAN mengenai pembukaan semula laluan tambahan yang selamat pada masa hadapan bergantung kepada situasi semasa.


Sesi persekolahan Penggal 1, Sesi 2022/2023 bagi semua sekolah seluruh negara akan bermula pada 21 Mac 2022

KUALA LUMPUR, 5 Mac- Sesi persekolahan Penggal 1, Kalendar Akademik Sesi 2022/2023 bagi semua sekolah seluruh negara akan bermula pada 21 Mac 2022.Menteri Kanan Pendidikan, Datuk Dr Radzi Jidin berkata pelajar sekolah menengah akan menjalani pengajaran dan pembelajaran di rumah (PdPR) selama dua minggu mulai tarikh berkenaan.Datuk Dr Radzi Jidin berkata pelajar terbabit kemudian akan menghadiri pembelajaran secara bersemuka tanpa penggiliran, mulai 4 April.Pelajar berkenaan termasuk murid berkeperluan khas (MBK), peralihan, Tingkatan Satu hingga Tingkatan Enam, prauniversiti, International Baccalaureate Diploma Programme (IBDP) dan peperiksaan antarabangsa setara.Pelajar sekolah berasrama penuh pula akan memulakan sesi pembelajaran tanpa penggiliran mulai 4 April membabitkan Tingkatan 2 hingga Tingkatan 6, pra universiti, IBDP dan peperiksaan setara. Pelajar Tingkatan 1 yang berjaya memasuki sekolah berasrama penuh boleh memilih samada untuk menjalani sesi PDPR atau menumpang di sekolah harian berdekatan kediaman, sehingga KPM mengumumkan tarikh kemasukan ke asrama."Kita dapat lihat bahawa pengoperasian sekolah bagi penggal akan datang ini adalah lebih terbuka, hampir keseluruhan murid akan hadir ke sekolah tanpa penggiliran" kata Dr. Radzi.Kementerian Pendidikan menggalakkan murid memakai pakaian seragam sekolah apabila sesi persekolahan baharu dibuka .Namun, kelonggaran diberikan kepada murid yang tidak mempunyai pakaian yang sesuai dan mereka akan diberi kelonggaran hadir dengan pakaian sopan dan bersesuaian.

(Datuk Dr. Radzi menyampaikan penjelasan berhubung ketetapan pengoperasian institusi pendidikan bawah KPM untuk memberi perspektif lebih jelas menerusi laman Facebook miliknya)


Empat hala tuju pembangunan landskap negara- Perdana Menteri

(Perdana Menteri diiringi Menteri Besar Johor, Datuk Hasni Mohammad dan Menteri Perumahan dan Kerajaan Tempatan Datuk Seri Reezal Merican ketika hadir ke HLN 2022 )

JOHOR BAHRU, 5 Mac- Perdana Menteri Datuk Seri Ismail Sabri Yaakob hari ini menggariskan empat hala tuju yang perlu diberi perhatian, bagi pembangunan landskap negara pada masa hadapan.Empat hala tuju itu, antaranya melibatkan usaha memperkemas sistem jaringan landskap negara, dengan keutamaan diberikan kepada perluasan penyediaan infrastruktur hijau negara, menerusi pendekatan program pembangunan landskap yang menyeluruh.“Kedua ialah mendaya upaya potensi dan nilai ekonomi industri landskap. Seiring dengan perubahan global, sewajarnya kita mendaya upayakan potensi industri landskap negara sebagai satu nilai ekonomi atau sebagai satu sumber pulangan dan ekonomi baharu negara.“Ketiga ialah melindungi aset landskap Keluarga Malaysia. Satu kaedah kawalan secara perundangan diwujudkan, bagi memastikan aset landskap dapat dilindungi selain pendidikan berterusan secara lebih berkesan kerana kehilangan,” katanya.Beliau berkata demikian semasa berucap sempena sambutan Hari Landskap Negara 2022 (HLN2020) di Taman Bandar Ekoflora, Johor Bahru.HLN2020 berlangsung selama 3 hari bermula semalam 4 Mac 2022 hingga Ahad 6 Mac 2022.

(Tema Majlis Sambutan HLN 2022 adalah ’25 Tahun Negara Taman Terindah’ sempena 25 tahun penubuhan Jabatan Landskap Negara)


Pembinaan Kolam Takungan Hiliran Kuala Medang, atasi masalah bekalan air- MB Pahang

LIPIS, 4 Mac- Masalah bekalan air penduduk sekitar Kuala Medang, bakal diselesaikan dengan pembinaan kolam takungan hiliran atau Off River Storage (ORS) bernilai RM12 juta yang telah dimulakan pada Disember lalu.Menteri Besar Pahang, Datuk Seri Wan Rosdy Wan Ismail berkata, projek yang dijangka siap pada November ini akan memanfaatkan kira-kira 3,000 penduduk melibatkan beberapa kawasan antaranya Kuala Medang, Sungai Koyan,Tanjung Gahai dan Agropolitan Gahai."Kita memang memberi perhatian serius bersabit dengan bekalan air ini sebab itulah pada tahun 2021 kita peruntukan sebanyak RM92.5 juta untuk pembanguanan infrastruktur bekalan air serta menaik taraf sistem dan pada tahun ini saja kita telah menetapkan memberi peruntukan sebanyak RM151,28 juta dan ini bermakna perningkatan sebanyak RM58.78 juta berbanding tahun lepas."Projek ORS ini adalah satu daripada pendekatan dilaksanakan kerajaan negeri untuk memastikan perkhidmatan bekalan air bersih dapat disediakan dengan sehabis baik untuk penduduk Pahang," katanya.Beliau berkata kepada pemberita selepas Majlis Pecah Tanah Projek ORS Kuala Medang yang turut dihadiri Pengarah Jabatan Pengairan dan Saliran (JPS) Pahang, Roslina Yusop.Selain memenuhi keperluan bekalan air bagi loji rawatan Kuala Medang, pembinaan kolam takungan ini apabila siap kelak boleh digunakan untuk aktiviti rekreasi setelah turut dilengkapi dengan trek joging.

(Wan Rosdy diberi penerangan mengenai plan lokasi projek oleh Roslina selepas merasmikan Majlis Pecah Tanah Projek Off River Storage (ORS) Kuala Medang)

Dalam perkembangan lain, Wan Rosdy berkata, sebanyak RM2.36 juta diperuntukkan kepada 23,617 murid tahun satu di seluruh Pahang bagi sesi persekolahan tahun 2022.  Kerajaan negeri telah meluluskan bantuan kewangan sebanyak RM100 kepada setiap murid tahun satu di seluruh negeri Pahang bagi sesi persekolah 2022 ..jadi di Pahang ni kita terdapat seramai 23,617 murid tahun satu yang akan memdapat manfaat bantuan ini," ujarnya.Pemilihan bantuan awal persekolahan ini adalah secara automatik menerusi data daripada pihak sekolah dan Pejabat Pendidikan Daerah.


Johor kenal pasti tapak bangunkan perumahan generasi kedua Felda - Hasni

JOHOR BAHRU, 4 Mac - Kerajaan Negeri Johor telah mengenal pasti tapak yang bersesuaian untuk membina kediaman bagi generasi kedua Felda.Menteri Besar Datuk Hasni Mohammad berkata ia akan dibangunkan oleh Perbadanan Kemajuan Perumahan Negeri Johor di lokasi yang mempunyai kemudahan infrastruktur lengkap dan membangun.“Generasi kedua Felda amat memerlukan perumahan dan antara impian Barisan Nasional (BN) adalah untuk menyediakan 3,200 lot tanah untuk mereka membina kediaman kerana Felda kedua terbesar di negara ialah di Johor. “Saya telah kenal pasti tapak... kita tidak mahu membina perumahan di lokasi yang serba berkurangan, maka lot-lot ini disediakan beserta kemudahan infrastruktur yang perlu supaya memberi faedah kepada generasi kedua Felda,” katanya.Beliau berkata demikian semasa berucap pada majlis sempena lawatan Perdana Menteri Datuk Seri Ismail Sabri Yaakob di Residensi Larkin Indah di sini hari ini.

Hasni juga berkata pemaju yang tidak dapat melaksanakan projek perumahan rakyat dalam tempoh terdekat diminta menyerahkan semula tapak projek terbabit kepada kerajaan negeri melalui Perbadanan Kemajuan Perumahan Negeri Johor. Beliau berkata ini bagi membolehkan perbadanan itu mengenal pasti pihak dan pemaju lain yang boleh meneruskan pembangunan projek perumahan tersebut dengan segera untuk memenuhi permintaan rakyat.“Kerajaan negeri bersedia melepaskan pemaju daripada obligasi mereka untuk membina perumahan rakyat… sebanyak 1,960 hektar telah dikenal pasti sebagai tapak projek perumahan rakyat yang belum dibangunkan yang kita akan beri tumpuan dan cari kaedah,” katanya.Hasni berkata pembinaan semula perumahan rakyat boleh dilaksanakan kerana kebanyakan kawasan projek telah dibangunkan dan dikelilingi kemudahan infrastruktur asas yang baik. Beliau berkata kerajaan negeri juga tidak mempunyai kesukaran untuk mengenal pasti pihak yang boleh membangunkan projek perumahan berharga di antara RM100,000 hingga RM300,000.“Ini satu pendekatan yang kerajaan negeri akan beri keutamaan selepas mendapat mandat baharu daripada rakyat. Kita akan laksanakan perkara ini dan bukan hanya untuk banyakkan rumah transit, sewa untuk beli dan sewa bagi memenuhi permintaan keluarga baharu malah untuk mereka memiliki rumah yang berkualiti,” katanya.- BERNAMA


VTL udara ke Kemboja, Thailand diumumkan dalam masa terdekat

JOHOR BAHRU, 4 Mac - Laluan Perjalanan Lengkap Vaksin (VTL) Udara antara Malaysia ke Kemboja dan Thailand bakal diumum dalam tempoh terdekat.Menteri Pengangkutan, Datuk Seri Dr Wee Ka Siong berkata perlaksaan itu sedang dijalankan selain menentukan penerbangan yang digunakan bagi tujuan berkenaan."Jemaah Menteri sudah berbincang hasil lawatan Perdana Menteri, Datuk Seri Ismail Sabri Yaakob ke Kemboja dan Thailand."Kedua-dua negara bersetuju kita untuk mengadakan VTL sepertimana kita wujudkan dengan Singapura," katanya."Manakala pelaksanaan VTL udara dengan Kemboja dan Thailand akan menggunakan model yang sama membabitkan pelaksanaan VTL udara antara Singapura dan Kuala Lumpur sebelum ini."Kedua-dua negara itu maklumkan mereka tidak akan laksanakan kuarantin, tetapi untuk kemasukan ke negara kita menggunakan kaedah yang sama dengan VTL bersama Singapura.

Sementara itu, laluan VTL melalui udara antara Malaysia dan Singapura akan diperluaskan dengan membuka satu lagi laluan baharu iaitu Pulau Pinang-Singapura bermula 16 Mac.Menurutnya lagi, kerajaan Malaysia dan Singapura telah mencapai persetujuan bersama untuk memperluaskan inisiatif VTL itu yang tiba dari Singapura setakat 28 Feb 2022. Beliau berkata demikian di sidang media sempena Majlis Penyerahan Sekolah Jenis Kebangsaan Cina (SJKC) Cheah Fah di Sunway Iskandar City di sini, hari ini.


Skim Pembiayaan Perumahan Inovatif PR1MA, akses kewangan mudah kepada pembeli

JOHOR BAHRU, 4 Mac - Skim Pembiayaan Perumahan Inovatif PR1MA wajar dijadikan penanda aras dalam usaha kerajaan dan industri menyediakan akses kewangan yang mudah kepada pembeli rumah PR1MA.Perdana Menteri, Datuk Seri Ismail Sabri Yaakob berkata inisiatif itu membolehkan lebih ramai Keluarga Malaysia memiliki rumah sendiri. Ini termasuk mereka yang menghadapi masalah mendapatkan kelulusan pembiayaan. "Inisiatif yang mesra pembeli ini pastinya dapat membuka lebih banyak peluang kepada lebih ramai Keluarga Malaysia khususnya golongan muda dan yang berpendapatan pertengahan untuk memiliki rumah PR1MA tanpa bimbang mengenai pembiayaan perumahan," katanya.Ismail Sabri berkata demikian ketika berucap merasmikan Skim Pembiayaan Perumahan Inovatif PR1MA di Residensi Larkin Indah, di sini hari ini.Residensi Larkin Indah mempunyai 1,174 unit kediaman atas tanah berkeluasan 6.96 ekar yang dijangka siap sepenuhnya pada Mei tahun depan.Setakat ini, 337 unit sudah dijual manakala 642 unit ditempah.

(Ismail Sabri berucap merasmikan Skim Pembiayaan Perumahan Inovatif PR1MA di Residensi Larkin Indah)

Sebagai permulaan, Skim Pembiayaan Perumahan Inovatif PR1MA ditawarkan kepada pembeli kediaman Residensi Larkin Indah, sebelum diperluaskan ke projek PR1MA yang lain.Sementara itu, penerima menyifatkan skim tersebut memudahkan urusan mereka dalam memohon pinjaman perumahan.

(Kerani Akaun, Wan Nuratiqah Wan Mahmod)

"Permohonan sangat mudah, saya mohon dalam bulan 12 tahun lepas dan kelulusan bank selesai semua bulan satu. Sekarang hanya tunggu rumah siap dan akan menerima kunci," kata Wan Nuratiqah Wan Mahmod.

"Permohonan ini tidak susah dan amat senang. Suami sebelum ini pernah juga buat pinjaman dan selalu gagal, kali ini memang rezeki dapat dan suka sangat. Urusan mudah dan pihak PR1MA juga ada membantu dalam urusan dokumen," menurut Deepa Tandavani yang juga merupakan seorang Jururawat.


Skuad Musa'adah Keluarga Malaysia bantu penduduk terjejas banjir di Pantai Timur

PUTRAJAYA, 4 Mac - Sukarelawan Skuad Musa’adah Keluarga Malaysia digerakkan bagi mengedar pelbagai keperluan asas kepada 20, 000 penduduk terjejas banjir di Pantai Timur dengan peruntukan khas RM3.77 juta.Menteri di Jabatan Perdana Menteri (Hal Ehwal Agama) Datuk Idris Ahmad berkata, seramai 40 skuad berkenaan akan bergerak ke Kamaman dan Hulu Terengganu di Terengganu sebelum meneruskan misi ke kawasan lain yang terjejas akibat banjir."Kita harap bantuan ini dapat kurangkan beban yang ditanggung mereka yang sedang menghadapi ujian dari Allah,” katanya.

(Idris melepaskan konvoi Skuad Musa'adah Keluarga Malaysia Agensi di Bawah Menteri Di Jabatan Perdana Menteri (Hal Ehwal Agama) ke Pantai Timur pada Jumaat)

Beliau berkata demikian semasa menyempurnakan Majlis Pelepasan Konvoi Misi Bantuan berkenaan di sini hari ini.Pagi tadi di Terengganu seramai 2,846 penduduk terjejas ditempatkan di pusat pemindahan sementara (PPS) berbanding semalam iaitu 5,128, manakala di Kelantan 4,715 penduduk terjejas berbanding semalam iaitu seramai 4,809.


'Kita Sayang Demo': Bantuan bersih rumah dan keperluan asas

PASIR MAS, 4 Mac- Bukan sahaja bantuan menyelamat penduduk terjejas banjir tetapi turut membantu kerja-kerja pembersihan serta bantuan keperluan asas. Jabatan Bomba dan Penyelamat Malaysia (JBPM) Kelantan bersama beberapa Badan Bukan Kerajaan (NGO) berkolaborasi bersama penduduk di Kampung Gual Mesa, Pasir Mas, KelantanSkuad Kebajikan Bomba Kelantan bersama Pertubuhan Kebajikan Serantau Muslim (Serantau Muslim), merupakan NGO yang terlibat. Menurut Pengarah Jabatan Bomba dan Penyelamat Malaysia (JBPM) Kelantan, Zainal Madasin, menerusi misi “Kita Sayang Demo”, pihaknya bersama NGO turun padang sendiri ke lokasi terpilih.  Dua kumpulan digerakkan ke lokasi penduduk yang memerlukan.  Bantuan keperluan asas seperti dapur gas, tilam dan peralatan mandian turut diberikan kepada penduduk terjejas. "Saya mengharapkan kerja sebegini dari jabatan bomba, NGO, media dan penduduk akan terus bergabung dengan dan penduduk akan terus bergabung dengan kita sama-sama kita bantu masyarakat yang memerlukan sekarang ni bukan sahaja di Pasir Mas, di Rantau Panjang pun kita buat walaupun keadaan macam cuaca tak berapa bagus kita akan bantu membersihkan rumah, masjid ,surau, sekolah kita buat," kata Zainal.Beliau menyatakan perkara itu ketika turun padang bersama NGO membersihkan kediaman penduduk yang terjejas di Kampung Gual Mesa, Pasir Mas, Kelantan.

Bagi wakil NGO, Penyelaras Bantuan Bencana Pertubuhan Kebajikan Serantau Muslim (Serantau Muslim), Idzham Hadi Sidik, pihaknya turun padang membantu penduduk terjejas sejak Rabu lepas setelah air banjir surut.


Banjir kembali surut, penduduk ambil peluang bersihkan rumah

PASIR MAS, 4 Mac- Penduduk terjejas banjir di sekitar Kampung Tasik Bendang Guchil, Rantau Panjang, Kelantan mula membersihkan rumah masing-masing selepas beberapa hari terkesan dengan bencana itu. Ia susulan keadaan cuaca yang baik dengan keadaan banjir dan paras air sungai telah kembali surut.Tinjauan di kampung berkenaan mendapati penduduk kini sibuk membersihkan kediaman masing-masing yang teruk terjejas dengan banjir luar jangka.Menurut salah seorang penduduk, Rosnida Mat Zaib, kesan lumpur menyebabkan kerja-kerja mencuci dijangka akan mengambil masa lebih seminggu.“Kalau nak bersihkan dalam masa seminggu pun belum tentu bersih lagi sebab boleh dikatakan semua barang-barang terkena lumpur. Nak tak nak kena bersihkan satu- satu," katanya.

(Mangsa terjejas banjir, Rosnida Mat Zaib)

Sementara itu, seorang lagi penduduk, Zalia Muhamad menyifatkan banjir kali ini adalah luar jangka dan lebih teruk berbanding banjir pada 2014 dan mengakibatkan banyak barangan rosak termasuk kelengkapan rumah. “Memang lepas surut tengok banyak kerosakan yang berlaku. Saya mula membersihkan sejak semalam, dari Subuh mula sampai sekarang belum selesai lagi, banyak barang yang perlu dipunggah dan dibersihkan semula," kata Zalia.Ujarnya, walaupun barangan telah dialihkan ke tempat tinggi namun, dia tidak menyangka paras air kali ini lebih tinggi.


Kabinet setuju laksana projek MRT3, tambah baik LPB, projek tebatan banjir -PM

KUALA LUMPUR, 4 Mac- Kabinet bersetuju untuk melaksanakan projek Transit Aliran Massa 3 (MRT3) serta menambah baik pelaksanaan projek Lebuh Raya Pan Borneo (LPB) dan projek tebatan banjir.Perdana Menteri, Datuk Seri Ismail Sabri Yaakob berkata, keutamaan akan diberikan kepada kontraktor tempatan, terutama golongan Bumiputera bagi menjana peluang perniagaan serta pekerjaan untuk 'Keluarga Malaysia'"Ini akan memacu pertumbuhan dan pembangunan ekonomi, khususnya objektif kerajaan untuk terus memperkasa sektor perniagaan serta mencipta 600,000 pekerjaan, tahun ini," katanya menerusi satu kenyataan pada Jumaat.Beliau berkata, kerajaan telah mengambil keputusan untuk meluluskan pelaksanaan projek MRT 3 yang akan melengkapkan infrastruktur pengangkutan awam sedia ada di Lembah Klang dengan menyediakan perkhidmatan bersepadu, mampu bayar dan lancar untuk Keluarga Malaysia.

"Bagi menambah baik lingkaran jalan untuk Keluarga Malaysia di Sabah, kerajaan bersetuju untuk meneruskan pelaksanaan 19 pakej kerja tambahan yang akan membabitkan jajaran sepanjang 367 kilometer (km) dengan tempoh pembinaan selama lima tahun."Fasa Pertama LPB Sarawak pula akan membabitkan jajaran 786km dan telah mencapai 78 peratus kemajuan kerja setakat ini."Bagi melengkapi LPB Sarawak, kerajaan turut bersetuju untuk melaksanakan projek Sarawak-Sabah Link Road (SSLR) dan Projek Lebuh Raya Trans Borneo (LTB)," katanya.

Sementara itu, Perdana Menteri berkata, kerajaan ketika ini menyediakan peruntukan pembangunan bernilai RM1 bilion setahun bawah Rancangan Malaysia Kedua Belas (RMK-12) bagi projek tebatan banjir.Selain itu, katanya, Kabinet memutuskan untuk meningkatkan dan menyegerakan projek tebatan banjir dengan tambahan perbelanjaan sebanyak RM15 bilion bagi tempoh 2023 sehingga 2030, selepas mengambil kira fenomena banjir Monsun Timur Laut 2021/2022 yang serius sehingga mengakibatkan kehilangan nyawa dan kerosakan harta benda."Pelaksanaan projek infrastruktur berimpak tinggi di Semenanjung, Sabah dan Sarawak merangkumi pembinaan rel bersepadu dan lebuh raya serta projek tebatan banjir akan memangkin pembangunan ekonomi serta menyumbang kepada daya saing negara serta kesejahteraan rakyat.Ismail Sabri berkata, keputusan melaksanakan projek berkenaan mencerminkan keprihatinan kerajaan bagi menyediakan pelbagai peluang bagi Keluarga Malaysia."Ia juga bertujuan mengukuhkan momentum pemulihan ekonomi negara," katanya.


RIUH Keluarga Malaysia: bantu jana pendapatan penggiat seni dan industri kreatif

AYER HITAM, 4 Mac- Penganjuran program RIUH Keluarga Malaysia merupakan serampang dua mata bagi membantu penggiat seni dan industri kreatif menjana pendapatan dan sebagai ‘pengubat jiwa’ untuk rakyat yang terkesan dengan pelbagai cabaran akibat pandemik COVID-19. Timbalan Ketua Setiausaha (Strategik dan Industri Kreatif) Kementerian Komunikasi dan Multimedia (KKMM), Mastura Ahmad Mustafa berkata ia juga bertujuan mengetengahkan hasil-hasil karya dan aktiviti dijalankan para penggiat seni dan industri kreatif."Kita akan cuba promosikan hasil kreatif industri kreatif negara di pasaran antarabangsa melalui penyiaran dalam RTM sendiri melalui misi perdagangan yang kita akan laksanakan dan juga kita akan tandatangan beberapa memorandum persefahaman dengan negara rakan seperti Australia, China utk kita hasilkan yg dipanggil 'co production' dalam hasilkan suatu kandungan kreatif," katanya.

(Timbalan Ketua Setiausaha (Strategik dan Industri Kreatif) KKMM, Mastura Ahmad Mustafa)

Pemilihan Ayer Hitam sebagai lokasi pertama program RIUH Keluarga Malaysia di peringkat negeri kali ini adalah memandangkan lokasi itu yang terkenal dengan hasil produk seni dan kreatif terutama barangan seramik. Jelasnya antara yang menarik di program yang berlangsung di Arena Warna, Ayer Hitam bermula semalam hingga esok itu ialah penjualan barangan kreatif, jualan makanan, persembahan seni dan muzik, bengkel kreatif, pameran seni serta gerai pop up.Inisiatif ini dijangka akan mewujudkan sekurang-kurangnya 5,000 peluang pekerjaan di 14 lokasi dan menyokong 2,000 penggiat dan perniagaan tempatan.


Kilang terbakar: seorang kanak-kanak 11 tahun rentung

SUNGAI PETANI, 4 Mac- Seorang kanak-kanak perempuan berusia 11 tahun maut dalam kebakaran membabitkan sebuah kilang memproses getah tiruan (sintetik) di Kawasan Perindustrian Bakar Arang, dekat Sungai Petani, Kedah, kira-kira pukul 3 pagi tadi.Mangsa Misha Kasih, ditemukan meninggal dunia di tingkat atas kilang selepas kerja pemadaman dilakukan anggota bomba dan penyelamat.Kenyataan Timbalan Ketua Polis Daerah Kuala Muda Supt Anuar Abdul Rahman @ Abdul Rahim mengesahkan mayat Misha ditemukan dalam keadaan rentung di tingkat dua bangunan pejabat kilang berkenaan.Ketika kejadian anak pengurus kilang itu yang tidur dalam sebuah bilik di bangunan kilang terbabit sempat menyelamatkan diri, namun Misha gagal ditemukan ketika itu.Menurutnya, pengurus kilang memberitahu mangsa yang meninggal dunia dalam kejadian itu adalah anak angkat keluarga mereka yang dipelihara sejak kecil."Ibu kanak-kanak terbabit adalah seorang warga Indonesia dan sudah pulang ke negara asal serta meninggalkan mangsa kepada pengurus kilang berkenaan untuk dijadikan anak angkat."Pengurus kilang mendakwa semua dokumen pengambilan anak angkat sudah didaftar di Jabatan Pendaftaran Negara," katanya dalam kenyataan, hari ini.Menurutnya, siasatan mendapati kanak-kanak itu diserahkan kepada keluarga Melayu sejak kecil untuk dijaga kerana dia beragama Islam dan akan dibawa bermain serta tidur dalam kilang berkenaan bersama anak pengurus terbabit setiap malam."Mangsa akan dijemput anak pengurus kilang itu pada sebelah petang dan menghantar semula keesokannya kepada keluarga Melayu berkenaan."Ketika kejadian, anak pengurus kilang berjaya menyelamatkan diri manakala kanak-kanak terbabit gagal ditemui dalam keadaan kelam kabut itu," katanya.Anuar berkata, siasatan lanjut mendapati kilang hasil perusahaan keluarga itu sudah beroperasi sejak 20 tahun lalu namun terpaksa mengecilkan penghasilan produk serta mengurangkan pekerja akibat pandemik Covid-19."Ketika kejadian, kilang terbabit yang hanya mempunyai lapan pekerja tidak beroperasi dan kebakaran memusnahkan hampir keseluruhan kilang termasuk mesin pembuatan dengan jumlah kerugian dianggarkan RM8 juta."Setakat ini, punca kebakaran masih belum diketahui sama ada mempunyai unsur khianat atau sebaliknya dan siasatan diserahkan kepada pihak bomba," katanya.Kebakaran itu memusnahkan hampir 95 peratus kilang, yang telah beroperasi sejak hampir 20 tahun lepas.Mayat kanak-kanak itu telah dihantar ke Unit Forensik Hospital Sultan Abdul Halim (HSAH) untuk proses bedah siasat.

(Anggota bomba mengusung mayat seorang kanak-kanak perempuan ditemukan rentung dalam kebakaran di sebuah kilang di Kawasan Perindustrian Bakar Arang, Sungai Petani/ Foto Ihsan JBPM)

Sementara itu, Pengarah Jabatan Bomba dan Penyelamat Malaysia (JBPM) Kedah, Penolong Kanan Pesuruhjaya Bomba Sayani Saidon berkata, pihaknya menerima panggilan berhubung kejadian pada 4.11 pagi.Menurutnya, ketika kejadian api marak dan memusnahkan 80 peratus kilang terbabit menyebabkan usaha menyelamatkan mangsa yang didapati terperangkap sukar dilakukan."Kita terpaksa menggunakan 10 pancutan air daripada jentera serta api dapat dikawal jam 5.10 pagi dan mayat seorang kanak-kanak perempuan ditemui di tingkat atas kilang berkenaan jam 7.30 pagi," katanya.


Permohonan Yayasan Bank Rakyat masih dibuka- Noh

KOTA TINGGI, 3 Mac- Sebanyak RM14 juta diperuntukkan Yayasan Bank Rakyat bagi membantu pelajar daripada keluarga B40 dan kurang berkemampuan. Menteri Pembangunan Usahawan dan Koperasi, Tan Sri Noh Omar berkata sebanyak 3,000 permohonan dalam talian telah diterima dan masih dibuka hingga hujung tahun ini.Ujarnya, permohonan pinjaman boleh ubah pendidikan ini ditawarkan dengan had siling pembiayaan hingga RM30,000 terbuka kepada semua penuntut di institusi pengajian tinggi awam dan swasta.Noh berkata kerajaan amat menyokong inisiatif berkenaan bagi menyediakan peluang pendidikan berkualiti untuk semua pelajar tanpa mengira kaum dan agama."Kalau dia mencapai kelulusan yang baik, dia tak perlu bayar jadi ini satu-satunya Yayasan yang memperkenalkan biasiswa ubahsuai ini untuk kita memberikan pertolongan dan sumbangan kepada pelajar," katanya selepas merasmikan Program Prihatin Pendidikan Keluarga Malaysia di Felda Bukit Easter, Kota Tinggi.Sementara itu, kementerian itu juga akan segera menyalurkan bantuan RM3,000 bagi membantu usahawan terlibat banjir di Pantai Timur, bulan lalu.

(Tan Sri Noh Omar pada Program Prihatin Pendidikan Keluarga Malaysia di Felda Bukit Easter, Kota Tinggi)


Piagam PBB Ukraine-Rusia, Malaysia hormati kedaulatan negara asing

(Rakyat Malaysia selamat tiba dari Ukraine/BERNAMA)

JOHOR BAHRU, 3 Mac - Prinsip asas integriti wilayah serta kedaulatan sesebuah negara seharusnya tidak dicabuli oleh mana-mana negara. Itu pendirian Malaysia terhadap Piagam PBB mendepani isu Ukraine - Rusia, tegas Menteri Luar, Datuk Seri Saifuddin Abdullah dan menyatakan Malaysia menerima pakai resolusi Tindakan Keganasan ke atas Ukraine walaupun tidak bersetuju sepenuhnya dengan kandungan resolusi tersebut.

(Saifuddin pada sidang media di Johor Bahru hari ini)

Resolusi itu diluluskan pada sesi khas ke-11 semalam."Malaysia mempunyai hubungan yang baik dengan Ukraine dan Rusia. Kita juga memahami latar belakang geopolitik kenapa perkara yang berlaku di Ukraine sekarang jadi sedemikian rupa. Atas prinsip menghormati kedaulatan, kemerdekaan dan integriti wilayah Ukraine maka kita mengundi untuk menyokong resolusi yang telah dibentangkan," kata Saifuddin.Beliau menyatakan demikian selepas mengadakan pertemuan dengan Datuk Bandar Johor Bahru, Datuk Noorazam Osman, di sini hari ini.Dalam pada itu, Saifuddin berkata sekiranya masih terdapat rakyat Malaysia yang kemungkinan berada di Ukraine mereka boleh berurusan dengan Kedutaan Malaysia berhampiran di Warsaw, Poland bagi mendapatkan sebarang bantuan.

Menyentuh kempen Pilihan Raya Umum (PRU) Dewan Negeri Johor, Saifuddin yang juga Pengerusi Badan Perhubungan Perikatan Nasional Pahang berharap serangan bersifat peribadi dan memburukkan individu lain ketika berkempen dielakkan.Pendekatan berhemah ini diterapkan kepada calon yang mewakili parti berkenaan.Menurutnya, jentera PN kali ini juga dilihat lebih bersedia berbanding pada PRU DUN Melaka lalu.


Kajian menyeluruh projek rintis JKMPay selepas setahun pelaksanaan

KUALA LUMPUR, 3 Mac- Kajian menyeluruh mengenai hala tuju dan keberkesanan Projek Rintis Pembayaran Bantuan Bulanan Jabatan Kebajikan Masyarakat (JKM) Tanpa Tunai atau JKMPay akan dibuat selepas setahun pelaksanaannya.Menteri Pembangunan Wanita, Keluarga dan Masyarakat, Datuk Seri Rina Harun memaklumkan, projek rintis yang dilaksana bermula Februari tahun lalu hanya melibatkan Kedah, Perlis, Melaka, Terengganu, Kelantan dan Selangor.Tambah beliau, pelaksanaan JKMPay di negeri-negeri lain akan ditangguh sehingga laporan kajian berkenaan dibentangkan.“Memandangkan projek ini masih lagi projek rintis, maka apabila telah dilaksanakan selama enam bulan sejak Februari sehingga bulan Julai 2021, pada bulan Oktober telah siap diadakan kajian melibatkan 1,066 peserta.Sebanyak 76 peratus bersetuju kaedah tanpa tunai memudahkan, 80 peratus bersetuju kaedah tanpa tunai lebih selamat berbanding tunai dan 80 peratus menyatakan kawalan perbelanjaan lebih baik melalui kaedah tanpa tunai," katanya ketika sesi Waktu Pertanyaan-pertanyaan Menteri persidangan Dewan Rakyat di sini.

(Rina Harun ketika menjawab soalan pada sesi Waktu Pertanyaan-pertanyaan Menteri persidangan Dewan Rakyat)

Mengulas lanjut, Rina berkata, sesi libat urus dan konsultasi telah diadakan bersama pihak berkaitan termasuk golongan Orang Kurang Upaya (OKU) bagi memberi penerangan berkenaan program tersebut."JKMPay antara lain bertujuan membantu penerima untuk mengurus dan mengawal pembelanjaan wang bantuan secara berhemah serta memastikan penerima memenuhi keperluan asas harian.Sistem bayaran elektronik JKMPay itu bukan sahaja digunakan oleh golongan OKU tetapi juga penerima bantuan di bawah JKM," katanya lagi.


Bank boleh sekat akaun pelanggan yang mencurigakan - Tengku Zafrul

KUALA LUMPUR, 3 Mac - Pihak bank boleh mengenakan sekatan ke atas mana-mana pelanggan atau akaun bank yang disyaki terlibat dalam penyalahgunaan akaun atau aktiviti jenayah.Menteri Kewangan, Senator Tengku Datuk Seri Zafrul Tengku Abdul Aziz dalam jawapan bertulis di Parlimen menjelaskan Bank Negara Malaysia (BNM) telah menerbitkan garis panduan dan amalan terbaik yang boleh diguna pakai oleh pihak bank.Bagaimanapun, ia tertakluk kepada terma dan syarat yang dipersetujui semasa pembukaan akaun."Sekiranya transaksi-transaksi sesebuah akaun menimbulkan kecurigaan, pihak bank boleh mengenakan sekatan sementara ke atas akaun tersebut."Ia bagi membolehkan penilaian secara menyeluruh dapat dilaksanakan di samping memastikan wang daripada aktiviti penipuan ataupun aktiviti-aktiviti jenayah lain tidak dikeluarkan daripada akaun tersebut," katanya.Jelasnya lagi, perkara itu dilaksanakan berdasarkan kepada analisa yang dijalankan oleh pihak bank."Pihak bank boleh menyekat kemudahan perbankan internet, kad debit dan mesin juruwang automatik, selain penutupan akaun setelah pihak bank berpuas hati dengan hasil penilaian mereka.

Menurutnya, pihak bank boleh mengambil keputusan untuk meneruskan transaksi atau urusan perniagaan dengan pemegang akaun tersebut, atau berdasarkan faktor-faktor tertentu, memutuskan untuk tidak meneruskan transaksi atau menutup akaun pelanggan.Tambahnya, penutupan akaun hanya diambil setelah pelaksanaan penilaian yang menyeluruh telah dilakukan, dan setelah memberi notis dalam tempoh yang munasabah kepada pelanggan."Secara ringkas, penamatan hubungan antara bank dan pelanggan bukanlah keperluan di bawah undang-undang. Ia adalah panggilan perniagaan oleh pihak perbankan atau institusi kewangan berdasarkan penilaian risiko dalaman mereka," katanya yang menjawab persoalan ahli parlimen Baling, Datuk Seri Abdul Azeez Abdul Rahim bidang kuasa pihak bank untuk menutup akaun pengguna secara serta-merta serta langkah-langkah yang diambil sebelum akaun ditutup.